F i L O Z O F i J A     P O L i T i K E

skripta

PLATON: Država

Rasprava Tresimaha i Sokrata o pravičnosti:
Tresimah pokušava jednostavno i lako da razreši diskusiju o pravičnosti: izjavljuje da je pravičnost ono što koristi jačem. Njegov prvobitni argument se svodi na ukazivanje da svaka državna vlast, i demokratska i tiranska, donosi zakone u svoju korst i kažnjava svakog ko prekrši te zakone. Sve države podjednako sude o pravičnosti: pravično je ono što koristi njihovoj vlasti, tj. jačem. Sokrat, prvo, skreće pažnju da činjenicu da su ljudi pogrešivi, te da je moguće da vladar donese zakon koji mu više šteti nego koristi, pa je i onda dužnost podanika da se drže takvog zakona; dakle – pravično je i ono što šteti jačem. Tresimah uzvraća da onaj vladar koji tako loše vlada ne zaslužuje naziv vladara. Preko analogije sa lekarima i lekarskom veštinom, brodarima i njihovom veštinom, itd. Sokrat pokazuje da nijedna veština nije radi koristi vladaoca ili jačeg, već slabijeg i zavisnog. Tresimah smatra da Sokrat greši izjednačavajući vladara sa lekarom, naprotiv – vladara bi trebalo izjednačiti sa pastirom: on brine o stadu, ali ne radi stada već radi sebe i svoje koristi. Sokrat je pozvan i da uporedi sreću najnepoštenijeg i najpoštenijeg čoveka: Tresimah pokazuje da je najnepošteniji ujedno i najspretniji u nepoštenju, te da umesto da bude uhvaćen i ponižen, on biva slavljen i vlada, dok pošten biva šikaniran. Sada Sokrat pokazuje da se u zgratanju novca ne radi o pravičnosti ili nepravičnosti, već o posebnoj veštini zarađivanja; građevinar može za gradnju da dobije zaradu kao proizvod posebne veštine, ali i ako ne dobije ništa za uzvrat njegovo je delo jednako korisno. Tu se dalje iznosi shvatanje da je sposobne i pravične ljude potrebno naterati na službu, tj. platiti im, jer se inače neće prihvatiti posla koji je jedino zarad tuđe sreće (što je Sokrat hteo da pokaže kao svrhu vladanja). Pošto Tresimah i dalje traži da se uporedi sreća najpravičnijih i najnepravičnijih, Sokrat kreće u novom pravcu: kada suparnik izjednači nepravičnost sa mudrošću, pokazuje kako pravi stručnjak i mudrac neće želeti da nadmaši sebi ravne, već drugačije, dok će neznalica hteti da nadmaši svakog. Pošto je ovo drugo, nadmašivanje svih, Tresimah uzeo kao karakteristiku nepravičnog, sledi da je nepravičan rđav i neznalica, a ne mudrac. Dalje, nepravičnost, gde god da se pojavi, onemogućava zajednički rad, rađa neslogu i sukobe, ali isto tako šteti pojedincu: onesposobljava ga za rad, jer i njega samog dovodi u protivrečnosti, i sukobljava ga i sa pravičnim i sa nepravičnima.Ako, pak, lopovi i razbojnici i uspeju da rade zajedno, to je upravo zbog ono malo pravičnosti što su uspeli da sačuvaju. Na kraju, Sokrat još ukazuje na to da svaka stvar ili osobina ima svrhu u koju bi najbolje mogla da se koristi, tj. da svaka stvar ima određenu specifičnu vrlinu. Duša, kao ona koja upravlja, brine se, promišlja itd. ima takođe svoju vrlinu koja joj omogućava da dobro obavlja svoju funkciju: život. Pošto je već rečeno da je pravičnost vrlina, a nepravičnost porok, to sledi da će pravična duša i pravičan čovek živeti dobro, a nepravičan loše. Pravičan je srećan, a nepravičan nesrećan.  

Sokrat počinje sa ispitivanjem nastanka države da bi na taj način otkrio šta je to što u njoj čini pravičnost. Pretpostavka je bila da je nešto lakše zapaziti kada je u velikom, nego kada je u malom: pravičnost u duši je u malom, zato se prešlo na analiziranje države, kao uvećane duše. 

-------------------------------

Država nastaje zato što niko nije sebi dovoljan, već traži još toga. Pretpostavka je da su ljudi po prirodi određeni da bolje rade neke poslove, te je zbog toga specijalizacija i podela rada preduslov razvoja države. Uključujući prvo zemljoradnike, zidare, tkače, obućare itd. Sokrat brzo širi broj neophodnih profesija, ali sa njima se povećava i broj stanovnika, što u jednom trenutku postavlja i pitanje ratovanja, kao načina proširivanja zemljišta. Profesionalni čuvari/ratnici potrebni su zbog istog razloga zbog kojeg je i inače došlo do specijalizacije u državi: bavljenje jednim poslom omogućava visoku umešnost u njemu. Međutim, ako će čuvari biti kao psi, oni će više štetiti nego koristiti, zato je potrebno da budu vaspitavani da budu prijatelji bližnjima, a nemilosrdni prema neprijateljima: to će se učiniti probranim gimnastičkim i muzičkim obrazovanjem i vaspitanjem. Mitovi, kao prvobitni oblik vaspitavanja, biće propušteni kroz rešeto, tj. odabrani će biti samo oni mitovi i one priče koje će pogodovati razvoju čuvara. Biće odstranjene i one priče koje o bogovima govore kao o ljudima, tj. koje im pripisuju rđava dela, pretvaranje i laganje. Hrabrost, razboritost, plemenitost, pobožnost itd. su vrline čuvara.Ritam i harmonija imaju posebnu ulogu u vaspitavanju, jer prožimaju dušu i uznose je probranim osećajima. Gimnastičko vaspitanje služi telu, ali neophodna je harmonija ta dva vaspitanja. Prenagljivanje u muzici stvoriće mlitavo srce i mlitavog borca, dok će preterivanje u gimnastici stvoriti jakog ali neukog i zverskog borca. Stari treba da vladaju i naređuju, pa je tako i u državi. Pošto je najbolji u svom poslu onaj koji je za njega i najpogodniji, to će vladar države biti iz redova čuvara. On, međutim, ne mora da bude star, ali mora da prođe niz provera sposobnosti i otpornosti na poroke, da bi zaslužio položaj vladara, arhonta. Međutim, radi održavanja takvog stanja, Sokrat smatra da je potrebno uvesti tzv. «feničansku laž», koja kaže da su bogovi one koji treba da vladaju pomešali sa zlatom, one koji su pomoćnici i čuvari pomešali su sa srebrom, a zemljoradnike i ostale zanatlije sa gvožđem i bronzom. Svako će rađati decu sličnu sebi, ali će se desiti i da rodi drugu «sortu», i ona tada zaslužuje da bude unapređena u red onih koji imaju isti metal u sebi.  

Komunizam čuvara:

Čuvar ne sme svoje pse da odgaji tako da oni napadaju ovce, te ni državni čuvari ne smeju biti takvi prema građanima. Iako se najbitnije postiže vaspitanjem, ovi čuvari će imati i poseban tretman za stanovanje: neće imati ličnu svojinu, u njihove kuće ulaziće ko i kad hoće, a nagrade će im biti ono što im građani donesu kao zahvalnost za službu. Ješće zajedno sa drugima, i biće im zabranjeno da koriste zlato i srebro, i biće i rečeno da im ne treba, tj. da se zapravo radi o svetogrđu ako ga koriste, jer su bogovi sami u čuvare stavili zlato i srebro. Ako steknu sopstevnu zemlju, postaće zemljoradnici i upravnici, umesto vladari i čuvari, i uz to će postati više obazrivi na unutrašnje nego na spoljašnje neprijatelje, te će se cela država sunovratiti u propast.

Ako se prigovara da čuvari, iako najvažniji za državu, ipak žive oskudno, Sokrat ukazuje da se stvara država opšte sreće, a ne sreće jednog dela. Zato svako treba da radi ono za šta je najsposobniji, a čuvari najbolje čuvaju kada se potpuno razlikuju od npr. zemljoradnika. 

---------------------------------

U državi ne sme biti bogatstva i siromaštva, jer i jedno i drugo slabi sposobnosti pojedinaca. Zato će i u spoljnoj politici država sav plen obećavati saveznicima, čime će ih pridobiti, govoreći da njoj zlato i onako ne treba. Ni te druge države neće time postati moćnije, jer će u njima tada već biti više država: bogata i siromašna, i još mnoge druge. Kod takvog neprijatelja uvek možeš novcem da okreneš jedan deo protiv drugog.

Sudsko i lekarsko zanimanje biće uređeno zakonodavstvom, a oba će se starati o građanima koji su telesno i duševno zdravi, dok će telesno bolesne i slabe pustiti da umru, a duševno nepopravljivo bolesne – osudiće na smrt.

----------------------------------

Država koja je ovako uređena zaslužuje da se naziva mudrom, hrabrom, umerenom i pravičnom. Mudrost se nalazi kod onih koji upravljaju državom. Hrabrost se nalazi u staležu čuvara, koji štite: oni štite ispravno mnenje, tj. ono koje su primili vaspitanjem i obrazovanjem. Umerenost, pak, predstavlja mogućnost da se bude «jači od samog sebe», a to u jednom čoveku može biti samo ako ono u njemu što je bolje, vlada nad onim što je lošije. U državi ima i strasti, sklonosti, bolova itd. ali manjina vlada promišljeno i mudro, te upravlja tim slabijim delom. Za raszliku od hrabrosti i mudrosti, umerenost se prostire kroz celu državu, to je vrsta hramonije. Pravičnost, na kraju, znači – «obavljati svoj posao». Ako pojedinci obavljaju posao koji najbolje znaju i za koji su sposobni, država će biti ovakva kakva se opisuje, tj. pravična.

-----------------------------------

Sada, da bi se utvrdilo da li je to zaista pravičnost, kreće se u drugom smeru: počinje analiziranje pojedinca, da bi se potom opet vratilo državi. Pojedinac koji u sebi ima istu strukturu kao država Sokrat smatra pravičnim, tj. kada određeni deo čoveka vrši funkciju za koju je namenjen. Razumnosti pripada vođstvo, zato što je mudra i zato što se stara o celoj duši. Volja mora da se pokorava razumnosti i da joj bude saveznik, a to će se najbolje učiniti muzičkim i gimnastičkim vaspitanjem. Tako uređena duša zauzdaće požudu, strast, koja bi se inače gubila u čulnim uživanjima. 

Pojedinac je, stoga, hrabar kada njegova volja i u bolu i u zadovoljstvu uspeva da izvrši ono što joj razum nalaže, bilo to strašno ili ne. Mudar je čovek po onom malom delu koji u njemu vlada, zapoveda, koji poseduje znanje o tome šta je prikladno za sva tri dela duše, kao i za celinu. Umerenost je saglasnost, harmojina ovih svojstava duše. 

Kao u državi, tako je i u organizmu pravičnost kada se svaki deo duše bavi onim za šta je najsposobniji, i kada obavlja samo tu funkciju. Vrlina za dušu je zdravlje, lepota i snaga, a porok je bolest, ružnoća i slabost. 

----------------------------------------- 

Postoji pet oblika urpavljanja državom, od kojih je jedan oblik vrline, a ostali oblik poroka – isto važi i za upravljanje, tj. strukturu odnosa u duši.

Zajednica žena i dece:

Žene čuvari moraju da dobiju isto vaspitanje i obrazovanje kao muškarci čuvari. Međutim, izražava se sumnja u jednakost sposobnosti žena i muškaraca, ali ta se sumnja razrešava tvrdnjom da su žene sposobne za iste poslove kao i muškarci, ali su u njima najčešće slabije. i kod žena postoje sposobnije i nadarenije za različite poslove, pa čuvarima odgovaraju žene koje su sposobne za to zanimanje. 

Sada Sokrat kaže da te žene moraju pripadati svim čuvarima, i ne smeju živeti samo sa po jednim; i deca moraju biti zajednička, a roditelj ne sme poznavati svog sina, niti sin oca. To, međutim, može dovesti do nekontrolisanog mešanja, što država ne može da dopusti. Pravilo: najbolji ljudi što češće u odnos sa najboljim ženama, da bi se izrodila najbolja deca. Hrabri i snažni ratnici dobijaće najbolje žene, a deca će biti odgajana u državnim ustanovama, hraniće ih majke, ali tako da ne znaju koje je njihovo dete. Sve osim dojenja obavljaće druge žene, tako da deca neće oduzimati mnogo vremena čuvarkama. Svako oplođavanje van dozvoljenih godina starosti biće sankcionisano, a nakon tih godina biće dozvoljeno uzimanje žena za saputnice, osim ako su supružnici dva kolena stariji ili mlađi, a rod. Pošto se neće znati ko je kome roditelj, žene i muškarci će smatrati svojom decom svu decu rođenu od sedmog do desetog meseca od njihovog venčanja, a ova deca će smatrati svojom braćom i sestrama sve one koji su rođeni u istom periodu. 

Najveće zlo za državu je razjedinjenost, stvaranje više država u jednoj, a najveće dobro je – obrnuto – jedinstvo i harmonija. Zajednička radost i bol ujedinjuju, ali najviše odna kada se reči «moje» odnose kod svih na isto. Analogija sa prstom: bol prođe ceo organizam, i država je najbolja ako isto tako bol jednog povredi sve. U Platonovoj državi svi su na neki način rođaci, i razvijaće rođačke odnose, sreću i nesreću će deliti. Tako će, bar kod čuvara koji i inače sve dele, nestati i međusobnih optužbi, jer nemaju nikakve svojine. 

Rat: 

U rat idu zajedno, vode i stariju decu sa sobom, da bi neposredno učila veštinu. Ratnici, pak, neće uzimati druge Grke za robove, već samo varvare. Takođe, od palih će uzimati samo oružje, neće ih pljačkati ili sprečavati njihovo sahranjivanje. Državni ratnici neće pljačkati ni zemlju, hramove, neće paliti kuće niti smatrati sve za neprijatelje, već samo mali broj, jer su svi Grci. 

Mogućnost takve države:

Sokrat kaže da nije manje u pravu, čak i kada takva država ne bi nigde postojala: ona je i dalje najbolja država. Ipak, na insistiranje prisutnih, mora da analizira i mogućnost ostvarivanja takve države; Sokrat tu naglašava da je potrebno makar pokazati da postoji mogućnost, tj. pokazati da je prvi korak moguć, a ne pokazivati da je svaki detalj ostvariv.

Filozofi i filodoksi:

U državi filozofi moraju postati kraljevi, ili sadašnji kraljevi moraju postati filozofi. Postoje oni koji rado slušaju i posmatraju, raduju se lepom, ali njihov duh nije sposoban da vidi prirodu lepog po sebi i da to voli – on je sposoban samo za mnenje. Takvi ljudi nazivaju se filodoksima, prijateljima mnenja. Oni koji su sposobni da saznaju biće i istinu, nazivaju se filozofima, prijateljima mudrosti. 

Filozofi kao kraljevi:

Upravljanje državom bi trebalo prepustiti filozofima, a oni moraju biti najbolji čuvari, tj. moraju znati zbog čega su zakoni ispravni, šta znače, kako se sprovode, a moraju imati i sposobnosti čuvara zakona. 

Filozofi nisu nepotrebni i beskorisni, već ljudi ne znaju da ih upotrebe tako kako bi bili najkorisniji, jer se za kormilo države otimaju najgori, a ne najbolji. Nijedno postojeće državno uređenje ne pogoduje razvoju filozofa, niti je dostojno filozofske prirode. Međutim, ipak postoji mogućnost da Muza ovlada nekim vladarom i da on postane filozof-kralj.

Kako pronaći prave vladare? Potrebno je čuvare baciti na niz ispitivanja, jer je najteže naći takvog čoveka, takvu prirodu, koja je i sklona učenju, i nepokolebljiva u borbi. Filozof treba da zna šta je dobro u pravičnom i lepom.

Analogija pećine. Zatim, kada napokon vaspitamo i obrazujemo najbolje, moramo da se postaramo da ne odbije da služi sreći drugih, jer je vrlo moguće da će napustiti zanimanja svakodnevna, s obzirom da sada zna istinu i dobro. Filozofi moraju biti primorani da vladaju, jer je to u interesu svih. Filozof može da postane vladar tek nakon pedesete godine, kada je prošao svo moguće vaspitanje i obrazovanje. 

Kada jednom na tronu budu filozofi, oni će iz države oterati sve starije od deset godina, zadržaće decu i početi da ih odvikavaju od dotadašnjih običaja. 

Državna uređenja:

Timokratija, oligarhija, demokratija i tiranida su četiri oblika državnog uređenja koja su lošija od Države. Sva četiri uređenja Platon smatra bolestima države. Postoje i manje poznata uređenja koja se nalaze između pobrojanih, ali nisu posebna. Postoje isto tako i odgovarajuće četiri vrste duše kod čoveka. 

- Timokratija:

Aristokratija je oblik o kojem je sve vreme govorio Platon. Aristokratija prelazi u timokratiju kada dođe do razdora među vladarima. Sve što je stvoreno mora da propadne, pa će doći red i na savršenu državu; ma koliko se trudili, filozofi neće moći da izvedu potpuno pouzdane računice za rađanje dece, te će se dešavati da se dobiju duše koje ne odgovaraju potpuno onome što se želelo. Takva deca će postati nedovoljno obrazovana, vladari koji od njih postanu, neće biti najbolji čuvari da bi moglida prosuđuju zlatne, srebrne i bronzane duše. Tako počinju prve podele, i nakon sukoba će zemlja biti podeljena pojedincima, a treći stalež biće učinjen bespravnim seljacima, perijecima. Takvo uređenje će biti između aristokratije i oligarhije.

Na aristokratiju će se ugledati u čuvanju, ratovanju, zajedničkom obedu itd. dok će se na oligarhiju ugledati time što će izbegavati da za vladare postavljaju najmudrije, i što će se posvećivati ratovanju, okretnosti i prevarama. Naravno, voleće novac i krišom će ga gomilati, ne interesujući se više za filozofiju.

- Oligarhija:

Čovek borac se ne parniči, ali to ženi smeta, jer se ne brine za njen ugled u društvu, pa govori sinu da mu je otac mlak muškarac. Sin postaje polako ohol i slavoljubiv čovek, ulazeći u oligarhično stanje duše: teži bogaćenju i ne zanima se za vrline. Oligarhija je ono uređenje koje se zasniva na proceni imovine, u kojem vladaju bogataši, a siromasi ne učestvuju u vladi.

Ta država je višestruka, jer je podeljena na bogate i siromašne, i ovi žive u neprijateljstvu. Ratovali bi slabo, jer bi nerado naoružavali siromašne, a ratovanje i košta, a oni ne žele da troše bogatstvo. Dalje, siromašni su ili prosjaci ili neka vrsta razbojnika, i to sve usled neobrazovanosti, lošeg vaspitanja i državne nebrige.

- Demokratija:

Oligarhija sama dovodi ljude do ruba propasti, omogućavajući sve vrste prodaje i kamata, izrabljivanja novcem. Kada siromašni vide da su vladari/bogataši mlitavi i nesposobni, znaće da su sve stekli nevaljalstvom, i biće dovoljna pomoć neke druge oligarhične države da u ovoj izbije pobuna siromašnih. Demokratska vlada nastaje kad siromašni pobede.

U početku će vladati sloboda, i svako će raditi šta hoće. Stoga demokratija sadrži sva državna uređenja, sadrži i najrazličitije ljude. Demokratski čovek nastaje od oligarhičnog kada neka od njegovih pobuda duše dobije pomoć spolja, kao i oligarhična država, pa dođe do unutrašnjih sukoba. Zavisno od okruženja, pobeđuje čas jedna, čas druga strana. Podjednako troši i na potrebne i na nepotrebne stvari, ne predaje se sasvim strastima, nekad pred starost se odupre. Krade, upravlja, filozofira, svira ... 

- Tiranida: 

Nezasistost za onim što se najviše ceni uništava državno uređenje. Oligarhiju je uništilo bogaćenje, a demokratiju će uništiti sloboda. Svi psotaju jednaki svima, stariji počinju da se plaše mlađih, stranci se izjednačvaju sa domorocima, odbijaju sve što ih i najmanje sputava. Postoji mnoštvo trutova sa žaokama, koji uživaju tuđe bogatstvo, ali huškaju narod na ove, kao da žele da postanu oligarsi. Narod ih bira za predstavnike, ali ti trutovi sa žaokama postaju njihovi tirani. 

Kada se jednom ustoliči, uvek će počinjati neke ratove da bi narod imao potrebu za vođom; tako će ljudi siromašiti pa će se baviti sobom, a moći će u rat da šalje i nepodobne. Tiranin, stoga, budno motri ko šta zna, ko kako može da mu naudi, koga može da iskoristi, suprotno lekaru – zato oslobađa robove i uzima ih kao gardu, kad nikom više ne veruje. 

U tiranskom čoveku vlada Eros – svetkovine, povorke, gozbe, milosnice itd. Ako nestane nekih slasti, razbesneće se, grabiće, na kraju neće birati kome i odakle. Tirani ceo život provode bez prijatelja, slobodu nikad ne osete, nepravedni su. Najizopačeniji je, tako, najnesrećniji. 

PLATON: Zakoni

Knjiga prva

Zakoni za svrhu imaju dostizanje vrline. Oni omogućavaju državama dostizanje onoga što je dobro, a to je ili ljudsko ili božansko dobro – ljudsko dobro je niže, pa ako država dostigne više dobro, onda će svakako i ono niže. Ljudska dobra su zdravlje, lepota, snaga, i razborito bogatstvo, a božanska, viša dobra, su na prvom mestu razboritost, zatim umerenost duše, pravičnost, koja je mešavina svih ostalih dobara sa hrabrošču. a na četvrtom mestu je hrabrost. 

Knjiga druga

Govor koji ne odvaja ugodno od pravičnog, dobrog i lepog, ako ni za šta drugo, pogodan je za to da podstakne na pobožan i pravičan život. Zbog toga je za zakonodavca najružniji i najneprijateljskiji onaj govor koji tvrdi da nije tako. Zakonodavac to ne sme dopustiti, i može upotrebiti laži u obrazovanju mladih, a sve u cilju postizanja najvećeg dobra za državu. 

Knjiga treća

Sedam aksioma za vladanje i pokoravanje: 1) kućom vladaju otac i majka, tj. roditelji svojim porodom; 2) plemeniti su gospodari neplemenitih; 3) stariji treba da zapovedaju, mlađi da slušaju; 4) robovi da se pokoravaju, gospodari da zapovedaju; 5) snažniji da vlada, slabiji da se pokorava; najznačajniji je 6 aksiom: neznalica treba da bude vođen, a razborit da vodi i vlada; 7. vrsta vlasti je ona koja porizlazi iz naklonosti bogova i slučaja, tj. najpravednije je ako se izbor vlasti prepusti žrebu, ko izvuče zgoditak, taj zapoveda.

Država koja želi da se sačuva i da živi srećno, mora ispravno da dodeljuje i oduzima počasti; ispravno je da se za najčasnija i za prva imaju smatrati dobra duše, i to one kojoj pripada umerenost; zatim, da na drugom mestu budu lepota i telesne odlike, a tek na trećem mestu takozvana dobra koja se sastoje u imanju i novcu.

Zakonodavac prilikom donošenja zakona mora da ima pred očima tri stvari: kako će država, za koju se donose zakoni, biti slobodna i jedinstvena, i posedovati umnost. 

Knjiga četvrta

Država koja se osniva može da postigne uslove za blagostanje ako se nađu zajedno dobar zakonodavac i tiranin, koji bi bio mlad, umeren, obdaren za nauku, jak u pamćenju, hrabar i plemenit. 

Vladare treba zvati slugama zakona, jer upravo od toga, više nego od bilo čega drugog, zavisi i održanje i propast države. Država u kojoj zakon zavisi od upravljača, i gde on sam nema snage, sprema se propast. A u državi gde je zakon gospodar upravljača, i gde je vlast potčinjena zakonima, sprema se dugo trajanje i sva dobra koja su bogovi darovali državama. Zakoni koji razvijaju i potpomažu vrline delovaće ubeđivanjem, ili će, gde se ćudi ne mogu ubeđivanjem promeniti, silom i pravom kažnjavati.

Prvi zakoni u državi biće zakoni koji regulišu brak i životnu zajednicu, jer državna zajednica počiva na tome. Ljudi će se ženiti od tridesete, do tridesetpete godine, ili će svake godine biti kažnjavani. 

Knjiga peta

Siromaštvo se ne sastoji u smanjivanju imanja, već u povećavanju nezasitih želja, te će građani ove države imati toliko zemljišta da mogu da se prehrane, tj. da žive skromno, ništa više. Građana mora biti toliko da mogu dobro da se brane i priteknu u pomoć susedima, a to je broj od 5040 građana, koji je deljiv sa svim brojevima od 1 do 10. 

Zakonodavac ne sme, pri uređivanju države, menjati religijsku tradiciju, i svakom delu države treba da odredi neko božanstvo, omogući prostor za njegovo slavljenje i svečanosti. Te svečanosti će imati i značaj pri boljem upoznavanju građana, što je jedan od preduslova za bolji život zajednice. 

Nabolje uređena država je ona država u kojoj je sve zajedničko: sve žene, deca i imanja, država u kojoj je privatna svojina ukinuta; u najboljoj državi je i naša svojina po prirodi – naše oči, uši, ruke – zajednička, jer će svi gledati zajednički, ruke raditi zajednički itd. te će vi hvaliti i kuditi iste stvari, osećati iste radosti i bolove: to je potpuno jedinstvo u državi. Ljudi koji rade i žive na imanjima smatraće da je imanje zajedničko, da ga oni samo čuvaju, čime su njihove obaveze još veće. 

PRema veličini imanja građani će biti podeljeni na četiri klase, što znači da će moći da menjaju klase ako im se promeni imovinsko stanje. Ipak, siromaštvo i bogatstvo su velika zla, te zakonodavac mora da obezbedi minimum i maksimum zakonom: minimum je vrednost imanja dodeljena žrebom (prilikom prvobitne raspodele), a maksimum je četiri veličine početnog imanja. Sve iznad toga pripašće državi ili bogovima. 

Knjiga šesta

Upravljači se biraju na ovaj način: svi koji su služili u vojsci neka napišu na pločici koga biraju, tri stotine pločica sa najvećim brojem glasova biće izloženo svim građanima na uvid, a oni će birati po želji; stotinu sada izabranih biće ponovo vraćeni na glasanje, na kraju kojeg će biti izdvojeno 37 ljudi sa najvišim brojem glasova. To će biti upravljači države, čuvari zakona, i oni mogu da preuzmu tu službu samo ako imaju 50 godina, i mogu da je vrše samo 20 godina (njih ipak treba podvrći ispitivanju porekla roditelja, brige o njima, o precima …). Vojne stratege predlažu čuvari, a glasaju svi koji su ratovali, i trojica sa najvišim brojem glasova bivaju izabrani (prolaze istu proveru). 

Veće od 360 većnika bira se na sledeći način: svakog dana predlažu se predstavnici jedne imovinske klase; za najviša dva razreda svi su obavezni da glasaju, inače će biti kažnjeni novčano; kada se biraju predstavnici trećeg razreda, samo pripadnici četvrtog imaju pravo da ne glasaju; biranje predstavnika četvrtog, najnižeg staleža, obavljaju opet svi, ali najniža dva staleža nisu obavezna da glasaju. Petog dana se od predloženih bira po 180 za svaku klasu, nakon čega se kockom izabere polovina. To su većnici za jednu godinu (nakon što budu ispitani).

Time je uređenje negde između monarhije i demokratije.

Veće je podeljeno na 12 delova, i svaki deo je zadužen da se stara o državi za jedan mesec, da saziva skupštine, prima izaslanike, održava red. To su pritani. 

Celokupna zemlja podeljena je na 12 delova, po mogućstvu jednakih, a svaka fila (koja, znači, obuhvata 420 poseda) svake godine daje petoricu nadzornika polja i vođe stražarskih odreda. Svaki od njih bira 12 mladića iz svoje file da se stara o fratrijama (12. deo file, obuhvata 35 poseda). Ovi stražari krstare fratrijama i upoznaju ih, prvo na istok, onda na zapad, i tako dve godine. 

njihova je obaveza da se staraju da zemlja bude zaštićena od neprijateljskih napada, branama, nasipima, utvrđenjima, zatim da omoguće dobro kretanje prijatelja (ljudi, stoke), da se staraju da suša ili kiša ne nanose veliku štetu, gradeći kanale, da čuvaju sveta mesta, podižu vežbališta … 

Ovi čuvari će rešavati i sporove građana, i to pet nadzornika straže, a ako je stvar značajnija, onda u dogovoru sa ostalih 12 stražara. Svi oni, međutim, sudiće odgovorno, tj. ako nešto skrive prema svojim građanima, biće izvrgnuti poruzi, a ako su ima naneli štetu u vrednosti jedne mine – prepustiće se sudu meštana. Meštani se tuže na stražare opštem sudu. 

Što se sudija tiče, najbolji su dće – u privatnim građanskim parnicama – biti onaj sud koji svojevoljno imenuju u dogovoru oštećene strane. Ipak, sve starešine će među sobom birati iz svake uprave po jednog sudiju, koji će rešavati sve sporove koji se po treći put ponavljaju. Suđenju svi mogu da prisustvuju, a moraju da prisustvuju oni koji su učestvovali u biranju sudija. Građani mogu sudiju da optuže pred čuvarima. Kada se radi o zločinu protiv države, svi građani imaju pravo da se pitaju, jer se svakog tiče razrešenje. Ipak, istraživanje je na trojici najviših starešina koje su prihvatili i optuženi i tužilac (tužilac je uvek privatno lice, jer državu u starom veku niko nije zastupao), a samo razrešenje na narodu. 

Izdavanje zakona, pošto nikad ne može da pokrije sve detalje života, mora biti takvo da osposobi ljude za sitacnje i negovanje vrlina, jer će samo tako uspešno moći da popunjavaju ono što zakonima nedostaje.

--------------------------

Knjiga osma

Postoje dva uzroka neuspeha zakonodavstva: prvi je u pohlepi za bogatstvom, koje tera ljude na nepotrebne ili štetne aktivnosti, umesto na razvijanje vrline; drugo zlo su tri uređenja – demokratsko, oligarhijsko i tiransko – koja predstavljaju uređenja u kojima se upravlja protiv volje jednog dela, te vladarima nije u interesu da taj deo postane hrabar, spretan i umešan (naročito u ratovanju), a takvo zakonodavstvo kvari državu.

------------------------------

Knjiga dvanaesta

Država mora da bude uređena imajući u vidu najbolje, tj. mora da postoji neki organ koji će znati šta i kako. Da bi bili sposobni za takvo nešto, državnici moraju biti hrabri, umereni, pravični i razboriti, tj. moraju objedinjavati vrline. Oni koji su najbolje obrazovani i vaspitani, koji su dostigli potrebno znanje i vrline, biće članovi Noćnog Veća: ono će upravljati državom.

* Noćnom veću je poveren vrhovni nadzor nad zakonima. To veće je sastavljeno od mladih i starih građana, a obavezno je da svakog dana bude na okupu od rane zore do izlaska Sunca. U prvom redu veće je sastavljeno od sveštenika, koji su odlikovani najvećom nagradom za vrlinu, zatim tu je deset najstarijih čuvara zakona. Pored njih je još i vrhovni nadzornik celokupnog vaspitanja, zajedno sa prethodnicima. Nijedan većnik ne dolazi sam, već dovodi sa sobom po jednog mlađeg (od 30-40 g. starosti), kao prijatelja – to je prilika da mlađi uče. Njihovi sastanci i raspravljanja uvek će se ticati zakona, uređenja države i svega za šta su saznali da se razlikuje od našeg uređenja. Posebno će se zanimati za saznanja koja unapređuju istraživanja o zakonima i uređenju države, tako da će taj zadatak postati lakši za one koji znaju. Što stariji prime, to mlađi moraju najrevnosnije da uče. 

ARISTOTEL: Politika

Knjiga prva

Sve države su zajednice, a svaka zajednica teži nekom dobru; ona zajednica koja obuhvata druge teži najvišem dobru, a to je država. 

Svako oruđe najbolje ispunjava svoju namenu ako ne služi za mnoge poslove, već samo za jedan. 

Najmanja zajednica je porodica, u kojoj se žena pokorava mužu, radi zaštite; nekoliko porodica formira selo, a veći broj takvih naselja rpedstavlja državu. Ono što je svaka stvar po završenom razvoju, to je njena priroda – a njena svrha je njen najviši cilj. Samodovoljnost je cilj i najveće dobro. Država, stoga, nastaje po prirodi, nužno, i predstavlja osnovni oblik društvenog života ljudi.

Celina je nužno važnija od dela, i zato je država važnija od svake porodice i bilo kog pojedinca. Ko može bez zajednice, ili je zver ili bog. 

Stoga Aristotel prvo istražuje odnose unutar porodice, gde važe posebni odnosi koji zahtevaju i posebne veštine: to su odnos gospodara i roba, bračni odnos i roditeljski odnos. Neki su od rođenja predodređeni da se pokoravaju, drugi da vladaju. Oni koji su bolji trebalo bi da vladaju nad onima koji su lošiji – tako gospodar nad robom, i muškarac nad ženom. Robovi se od ljudi razlikuju kao duša od tela, oni su sposobni samo za rad. Međutim, zbog toga bi između robova i gospodara trebalo da postoji zajednički interes i prijateljstvo. To se dešava samo kada je tako priroda uredila, a ako je neko po zakonu postao rob, onda neće biti prijatelj sa gospodarom.

Priroda je sve stvorila radi ljudi: biljke radi životinja, životinje radi ljudi, a čovek ima pravo da ih lovi. On ima pravo i da lovi one ljude koji su od prirode stvoreni da se mu se pokoravaju (varvari). Takav rat je opravdan.   

Rob nema volju uopšte, žena ima ali ne može da je sprovede, a dete je nema dovoljno razvijenu. Razvijenu volju ima gospodar, muškarac. Isto važi i za moralnu vrlinu i razboritost. Razboritost je potrebna gospodarima da zapovedaju, ali i potčinjenima da bi ispravno slušali. 

Knjiga druga

Problem: treba li svi građani da učestvuju u svemu, ili ni u čemu, ili u nečemu da, a u nečemu ne? 

Država koja napreduje ka jedinstvu i postane jedinstvena, prestaje da bude država, upravo zato što je država jedno mnoštvo, mnoštvo porodica i pojedinaca. Jedinstvo može da nastane samo od elemenata različitih po vrsti, stoga je spas države u naizmeničnoj jednakosti: ne mogu svi istovremeno da vladaju, već u odrećenim periodima. 

Nije tačno da država treba da bude jedinstvena, jer to nju razara. Aristotetl kritikuje Sokratovu ideju ukidanja privatne svojine kao preduslova jedinstva; Sokrat u Državi tvrdi da će zajednica biti jedinstvena ako svi za isto govore «to je moje». Aristotel razlikuje dva značenja reči «svi»: 1) svaki pojedini, i tada stvarno svako može za neko dete ili ženu da kaže da je njegova, ali 2) oni koji imaju zajedničku svojinu, mogu reći da je to njihovo samo zajedno. Još ARistotel kaže da je lepo, ali nemoguće da svi za istu stvar kažu da je njihova. Uz to, o onome što pripada svima, vodi se malo računa, jer svako očekuje da će se drugi starati. Tako će i radije nazivati svojim ono dete koje je dobro, nego ono koje je rđavo, pa čak i ako je rođeno u vreme kad i ostala deca koje pojedinac treba da zove svojom decom. Pored toga, sukobi, svađe i ubistva više su moguća tamo gde se ne zna ko su rođaci, nego tamo gde je jasno. Aristotel dodaje i da je čudno zabraniti seksualne odnose, ako nisu kontrolisani i planirani, a hteti da deca budu zajednička. Smatra da to – pošto donosi razdor – treba da važi za zemljoradnike, da bi ih okrenulo jedne protiv drugih, a ne protiv vlade. 

Dve stvari podstiču ljude na brigu: svojina i voljena osoba, a Sokratovi građani nemaju ni jedno ni drugo. Porodična osećanja biće razvodnjena, jer je ljubav najjača tamo gde se daje jednom, dok Sokrat traži da se ljubav da svima, što je umanjuje. Problem je i ono odvođenje dece zemljoradnika među čuvare, i obrnuto – tada deca više neće smatrati ove nove «očevima» i «braćom», i opet će doći do još veće nesloge.

Sada je pitanje: da li posed treba da bude zajednički, ili ne? Posed treba da bude i zajednički i privatan. Nadležnost treba da bude podeljena, da ne bi došlo do gloženja, ali korišćenje treba da bude zajedničko – «među prijateljima je sve zajedničko». Tačnije, svako može svoj i tuđ posed da koristi, ali on ostaje privatni posed. Prijateljima možemo pomoći i biti predusretljivi samo ako imamo svoj posed, i imati nešto svoje čini čoveka srećnim. Zato kod Sokrata nestaje darežljivost. Kritikuje se Sokrat i zato što je detaljnije obradio samo sloj čuvara, dok se kod zemljoradnika ne znaju svojinski odnosi. 

Aristotel se ne slaže da su analogije sa životinjama dobar način objašnjavanja zašto su žene sposobne kao i muškarci. Takođe, opasno je na vlasti imati stalno iste ljude, jer to izaziva i pokvarene, ali i ratoborne prirode. Dalje, Sokrat se stara za sreću celine, te prihvata manju sreću čuvara, ali čuvari su najvažniji sloj – stoga ako je najvažniji sloj nesrećan, kako tek stvar stoji sa onim najnižim?

Kritika Zakona Platonovih. Kako ishranjivati pet hiljada besposlenih ljudi (čuvara), pored njihovih žena? Takođe, potrebno je ograničiti rađanje dece, jer već postoji ograničeno imanje za svaku porodicu. 

Platonova politeja je država teško naoružanih građana. Platon u Zakonima kaže da je najbolje uređenje između demokratije i tiranide, dok Aristotel to smatra nečim između dva najgora oblika, i predlaže kombinaciju svih postojećih kao najbolje rešenje. U Zakonima se vladari biraju kockom između kandidata, što je isto i za oligarhiju i za demokratiju, ali kada bogati predlažu kandidate, onda je to oligarhijski. Društvo je podeljeno na klase (po bogatstvu, od kojih niko ne može da ima pet puta veće imanje od najsiromašnije klase), i svaka klasa bira predstavnike, ali niže klase nisu obavezne da glasaju. Pošto sve klase biraju isti broj predstavnika, a sve je manje članova klase kako se imovina povećava, ispada da stvarnu vlast vrše samo bogati, jer ionako siromašni nisu potaknuti na glasanje. 

Aristotel smatra da nije rešenje u izjednačavanju imanja, još manje u ograničavanju, već u izjednačavanju prohteva i želja, a to se može učiniti jedino vaspitavanjem pomoću dobrih zakona. 

* Inače, zakone ponekad treba menjati, ali ne često, jer dolazi do navikavanja građana na ukidanje zakona, što rađa nepokornost. Bolje je dopustiti i neke greške zakonodavstva, nego stalno prekrajati zakon.

Knjiga treća

Državno uređenje je poredak među ljudima koji žive u državi. Država je složena celina, i stoga istraživanje počinje od sastavnog dela – građanina. Aristotel traži «apsolutnog građanina», jer to nisu meteci ili robovi, drugi nemaju nikakva prava, a prvi imaju učešća u pravnim poslovima preko zastupnika, pa ipak nisu u potpunosti građani. Građanin se ne može ničim drugim bolje definisati nego učestvovanjem u pravosuđu i u vlasti. Građani su učesnici u vremenski neograničenoj vlasti, tj. kao sudije ili skupštinari. Međutim, ima onih uređenja koja nemaju takve funkcije, ili nisu na neograničeno vreme, stoga se definicija građanina koriguje u_ onaj ko može da učestvuje u savetodavnoj i sudskoj vlasti, a država – skup takvih građana sposobnih za ekonomski nezavisan život. Država se menja sa promenom ustava, tj. uređenja, to više nije ista država.

Dobro zajednice je posao i dužnost svih građana, i oni poseduje građansku vrlinu kada pomažu svoje državno uređenje. Pošto je uređenje relativno, onda je moguće imati i dobrog građanina koji je rđav čovek. A pošto se država sastoji, kao i čovek, porodica, itd. od raznih delova, to i građani ne moraju da imaju iste vrline. Vrlina građanina se sastoji u tome da može i da vlada i da se pokorava. Međutim, onaj koji vlada mora da zna još i više, ali i on mora da prođe pokornost, dok niko od slobodnih ljudi ne treba da stiče vrline robova. 

Moguće je, međutim, da je u državi slobodan i radnik, pa da li je i on time građanin – to Aristotel rešava naglašavajući da je za negovanje građanske vrline potrebno biti slobodan od rada na zadovoljavanja osnovnih svakodnevnih potreba, i da je stoga – ne ulazeći u konkretne detalje – svako građanin ako može da se prihvati učešća u počasnim položajima. 

Državno uređenje treba da je takvo da od njega imaju koristi svi, a ne samo vladari. Stoga je nužno ispravno i ako vlada samo jedan, ili manjina, ili većina, sve dok je u interesu svih. 

Basileja – kraljevstvo – u opštem interesu; aristokratija – vlada mali broj, ali ili zato što je najbolji, ili zato što je u interesu svih; kada većina upravlja državom u opštem interesu, onda je to politeja, što je ime zajedničko za sva državna uređenja. U politeji najveću vlast imaju ratnici, jer je to vrlina koja se najlakše stekne, i koja se upravo i stiče u masi. 

Tiranida je odstupanje od basileje, oligarhija od aristokratije, a demokratija od politeje. Ove podele važe samo ako je manjina uvek u posedu bogatstva, a većina siromašna, inače bi ispalo da je npr. oligarhija kada malobrojna grupa siromašnih ima silu i drži u pokornosti bogatu većinu. 

Državu ne čini jedinstvena teritoraija i država nije nastala radi toga da se spreče međusobne nepravde ili trgovački odnosi; država je zajednica koja ima za cilj srećan život i porodica i robova, život potpun i ekonomski nezavisan. Dakle, država postoji radi delanja po moralnim zakonima, a ne samo radi zajedničkog života. 

Ako masa upravlja, ona može činiti mnoge greške i nepravde, ali ako ne učestvuje u odlučivanju, ona postaje neprijateljski raspoložena i ruši uređenje. Stoga je Solon uradio sledeće: omogućio je masi da bira organe vlasti i pozivanje na odgovornost, ali ne i upravljanje državom. Međutim, stručnjake mogu da biraju samo oni koji su i sami upućeni, dakle ne masa. Masa, sa druge strane može da odlučuje o stvarima od velike važnosti, jer se tu radi o skupštini ili veću, a to nije jedan čovek, već mnogo više od jednog – to je cela masa, društvo. Na kraju, prava vrhovna vlast treba da pripada dobrim zakonima, a nosioci vlasti su tu samo da pomognu kada zakon nije najjasniji za neku situaciju. 

Krajnji cilj svih nauka i umetnosti je dobro, a najveće dobro je cilj najviše nauke, nauke o državi, tj. politike. Dobro za kojim država teži jeste pravda, a to je opšta korist. 

Onima koji vrhovnu vlast traže na osnovu vrline i onima koji je traže na osnovu bogatstva, masa može da uputi jedan opravdani prigovor: ništa ne sprečava masu da bude bolja i bogatija od manjine, ne pojedinačno, već uzeta kao celina. 

U najboljem državnom uređenju građanin je onaj koji može i hoće da se pokorava i da vlada živeći moralnim životom. 

Princip ostrakizma ima političko opravdanje; svakome smeta da se u državi nalazi neko ko se suviše ističe u odnosu na druge, to smeta i tiranima, i demokratama, i onim vladama koje za sebe zgrću, i onim uređenjima koja se strajau za opšte dobro. Ostrakizam, ipak, nije apsolutno pravedan, jer mogu i pojedinci da ga koriste za sebe, ali dobar zakonodavac će urediti državu tako da za tim nema potrebe. 

Basileja je ispravno državno uređenje. Njih, m,eđutim, ima raznih – postoji doživotno vojno zapovedništvo, nasledne ili izborne basileje itd. Kraljeve, međutim, čuvaju naoružani građani, a tirane najamnici; jer kraljevi vladaju po zakonu i uz saglasnost podanika. To su četiri vrste basileje: jedna iz herojskog doba, zasnovana na slobodnoj volji građana i ograničena na određene dužnosti; druga je varvarska basileja – to je nasledna, despotska i zakonita vlast; treća je tzv. ajsimneteja i to je izborna tiranida, a četvrta je lakonska basileja – doživotno zapovedništvo u ratu, nasledno u porodici.

Peta vrsta je ona u kojoj jedan čovek ima apsolutnu vlast, to odgovara veštini vođenja domaćinstva. Ova i lakonska su valjane, te se pitanje formuliše: 1) da li je za državu korisno ili ne da ima doživotnog vrhovnog zapovednika, sa naslednom funkcijom, ili da bude izborna, i 2) da li je korisno ili ne da jedan čovek ima u rukama svu vlast.

Jedan čovek može bolje odlučivati od zakona u konkretnoj situaciji, ali on mora dobro da poznaje zakone i da bude razborit; masa, međutim, jeste puna svega i svačega, ali to šarenilo čini državu boljom, a i masa se slabije kvari – jedan čovek lakše potpadne pod dejstvo gneva ili ljutnje, pa pogreši – stoga neke stvari treba davati masi na odlučivanje. 

* Aristotel smatra da se prvo aristokratija promenila u oligarhiju, ova u tiranidu, a tiranida zatim u demokratiju: vlast se smanjivala na sve manji broj ljudi, ali je time narod jačao, pa je na kraju zbacio tiranina. 

Konačno, kralj treba da bude jači od svakog pojedinca ili nekolicine, ali slabiji od mase. 

Knjiga četvrta

Postoji apsolutno najbolje državno uređenje, zatim uređenje koje je najbolje za date okolnosti (relativno) i ono koje je najbolje prema datim uslovima (realno). Razmatranje državnog uređnej treba da shvati i pod kojim usloivma može da nastane, i na koji način može najduže da se održi. Treba imati u vidu ne samo najbolje uređenje, već i ono koje je moguće, ali i ono koje se može lakše ostvariti i primeniti na sve države. 

Demokratija i oligarhija su dva oblika koji su posebno značajni Arostotelu u objašnjavanju. Za razliku od Platona, on ne smatra demokratiju najlošijom, već umereno lošom: prvo zastranjivanje basileje je tiranida i ona je najlošija, zatim oligarhija, kao propast aristokratije, a tek potom demokratija, kao propast politeje. Osnovne odlike ova dva urećenja: demokratijom vlada većinsko siromašno stanovništvo, a oligarhijom manjinsko bogato stanovništvo. Postoje četiri vrste i jednog i drugog uređenja.

Aristokratija je vladavina vrlih ljudi, koji uz to mogu biti bogati, ali uživaju poštovanje naroda. Zato su stvari na osnovu kojih se traži politička jednakost raznovrsne: sloboda (u demokratiji), bogatstvo (oligarhija) i vrlina (aristokratija). Politeja je između oligarhije i demokratije: 1) tako što se u sudstvu nađe nešto između demokratskih i oligarhijskih zakona, zatim 2) ako se kao cenzus bogatstva odredi srednji iznos između dve krajnosti, i 3) spajanjem dve ustanove, npr. biranja kockom i cenzusa kao preduslova kandidature.

Politeja, u kojoj su demokratija i oligarhija dobro pomešane, istovremeno izgleda i kao jedna i kao druga, a nije ni jedna od njih. Politeja će se dobro održavati ako svi njeni građani žele da je održe. 

Priroda države zahteva da država bude sastavljena od jednakih i što je moguće sličnijih ljudi, a takvi su najčešće ljudi srednjeg sloja. Stoga najbolju upravu nužno ima ona država lije uređenje odgovara prirodi države. Srednja klasa mora da bude mnogobrojna da bi država bila dobra; tiranida se javlja kada pretegne demokratija ili oligarhija, tj. sirmoašni ili bogati, a oni će teže pretegnuti ako je najbrojnija srednja klasa, koja svojim svrstavanjem na drugu stranu može da napravi ravnotežu, čak i ako jedna krajnost postane suviše moćna.

Svaka država se sastoji od kvaliteta: slobode, bogatstva, obrazovanja i plemenitog porekla, i kvantiteta: brojnosti. RAspodela ovih osobina unutar države tvori određeno uređenje. 

Savetodavna vlast – odlučuje o stvarima koje se tiču svih; izvršna vlast – pitanje koje vlasti postoje, kakva je njihova nadležnost, način izbora; sudska vlast. To su tri osnovni elementi u državi o kojima dobar zakonodavac treba da razmišlja. 

..........................

Knjiga sedma

Svakom zakonodavcu je potreban materijal na kojem će raditi. Prvi materijal je ljudstvo: koliko ljudi, sa kakvim osobinama. Isto važi i za zemlju: kolika zemlja i kakva. Lepota nastaje iz sklada broja i veličine, tako da je najbolje za državu da ima dobar odnos površine i broja stanovnika, ali ni jedna veličina ne treba da bude ni prevelika ni premala. Za neprijatelje prilaz treba da bude težak, a stanovnicima izlazak lak; sva mesta treba da budu dobro povezana, a transport proizvoda i plodova treba da bude lak; zemlja treba da bude kontinentalna i primorska. 

Evropski narodi su hrabri, ali ne i inteligentni, dok su istočni narodi inteligentni, ali ne i hrabri; Grci su zlatna sredina, ali i među njima ima odstupanja. Ljudi najbolje države trebalo bi da budu i inteligentni i hrabri.

Država ne može da postoji bez ovih elemenata: prvo hrane, zatim zanata, oružja, novčanih sredstava i svešteničkih dužnosti, a šesto i najvažnije je procenjivanje državnih interesa i uspostavljanje pravde među građanima. 

Država je dobra kada su građani koji učestvuju u njenoj upravi dobri i puni vrlina. Za vrlinu ljudi potrebne su tri stvari – priroda, navika i razum. Između ovo troje treba da postoji sklad.

 ...

I Aristotel, kao i Platon, piše i politiku regulisanja rađanja: potrebno je voditi računa o tome postoji li sklad u godinama i sposobnostima supruga, zatim voditi računa da deca ne budu rođena ni kasno ni rano, jer i jedno i drugo razbija porodicu. Kržljavu decu ne treba odgajati, a broj dece treba da bude ograničen. 

Kao i kod Platona, zakonodavac treba da zabrani pričanje sramnih stvari, kao i poroke; uz to do određenih godina treba zabraniti satirske igre i gozbe dok mladi ne stasaju da se uhvate u koštac sa onim što one donose. 

ARISTOTEL: Nikomahova etika, knjiga V 

Aristotel raspravi o pravednosti i pravičnosti posvećuje celu V knjigu Nikomahove etike. Određujući pravedno kao ono što je u skladu sa zakonom ikoje predstavlja sredinu između dve nepravde, on pravednost postavlja drugačije od ostalih vrlina. Naime, pravednost – kao i kod Platona – obuhvata mnoge druge vrline, ali ipak ne mora kod ARistotela pravedan čovek svakako biti i dobar, već od situacije zavisi kako ćemo ga nazvati. Pored toga, pravednost nije između dva različita, suprotstavljena ekstrema, već se nalazi između dve nepravde: dobiti previše, i izgubiti previše. 

Tako se pravednost javlja kao posebna vrsta sredine – kao geometrijska ili kao aritemtička mera. Geometrijska mera u onim slučajevima u kojima zakon treba da pronađe ekvivalent vrednosti, pa se služi proporcijom, a aritmetička kada se radi o raspodeli direktno uporedivih (tj. jednakih) predmeta i stvari. S tim u vezi, bitno je da Aristotel pravednost nalazi u odnosima u kojima postoje četiri faktora – kao i u proporciji – najmanje dva zainteresovana lica, i najmanje dva predmeta preko kojih se dovode u sklad. Jedan koji je u nekoj radnji više oštećen, dobiće više određenog predmeta kao odštetu. 

Zakoni su opšte regulative, i njihova pravednost može varirati u primenjivanju na konkretne slučajeve, ali to ne umanjuje njihovu vrednsot, jer tada ljudi treba da se ponašaju kao što bi se ponašao sam zakonodavac da se nalazi u toj situaciji: ljudi bi tada trebalo da sude na osnovu pravičnosti – da dopunjuju ili menjaju zakonske regulative u konkretnom slučaju, držeći se duha zakona. Pravičnost je, po Aristotelu, nekako pravednije od pravednosti, jer obuhvata više od zakonitosti, ali svakako predstavlja istu vrlinu. 

U vezi deljenja pravde, tj. presuđivanja, Aristotel navodi da je sudija tu da nađe sredinu – da niko ne dobije premalo ili previše. 

Aristotel raspravlja i mogućnost da čovek sebi čini nepravdu, i pokušava da razreši problem prolazeći kroz razne primere. Pošto se u nepravdi radi o nejednakoj raspodeli, to bi značilo da čovek mora od sebe da nešto uzme, a potom sebi da da – što je svakako apsurdno. Stoga Aristotel pribegava podelama koje se nalaze u duši – i tu nalazi mogućnost činjenja nepravde i pravde samom sebi: potrebno je da se niže strasti duše pokoravaju višem razumu, i to čini pravednost, jer svaka od druge dobija ono što joj pripada. 

ARISTOTEL: Ustav atinski

Pritani – kao što i sama reč kaže, bili su predstavnici naroda. Eshil će, štaviše, i samog Zevsa (zbog njegovog zastupničkog odnosa spram Helena) ponekad nazivati pritanom. Pošto, iz praktičnih razloga, svih pet stotina članova veća nije uvek moglo biti prisutno na svakom zasedanju, određivane su sekcije od po pedeset članova iz svake file, koji su za svaki mesec obavljali funkciju predsedavajućeg tela u veću. Oni su se zvali pritani, a period njihovog jednomesečnog službovanja pritanija. Pri tom, svakog je meseca druga fila imala pritaniju, tj. svakog je meseca druga fila bila u veću predsedavajuća. Iz svake file birano je po pedesetoro pritana, koji su tokom perioda od 35 ili 36 dana, a taj se period zvao jednom pritanijom, bili na vlasti. Među njima je žrebom biran svakog dana po jedan; tokom perioda od 24 časa on će nositi sve simboličke prerogative vlasti. Pritaneja je neka vrsta gradske kuće, u kojoj su pritani zajedno jeli, i gde se održavala večna vatra.

Fila – pojam file isprva je označavao jednu pretežno rodovsku zajednicu, da bi kasnije (naročito posle Klistenovih reformi) sve više dobijao značenje gradske opštine i izborne jedinice. 

Dema – administrativna jedinica shvaćena kao gradska opština. Uvedena Klistenovim reformama.

Arhont – vrhovni predstavnik civilne vlasti. Nekada je najviši velikodostojnik bio kralj, zatim polemarh (ratni zapovednik), a potom arhont. Među arhontima su postojali tesmoteti, koji su bili mlađi arhonti i starali se o čuvanju zakona. Međutim, arhonti, u množini, mogu predstavljati i sve vladare: kralja i polemarha zajedno sa arhontima. Arhonti su birani među uglednim i bogatim ljudima i bilo ih je devet. 

Areopag – veće koje čuva zakone, ono je zapravo upravljalo mnoštvom važnih državnih poslova, kažnjavajući i globeći sve koji bi se nedolično vladali. Areopagiti su, kao i arhonti, birani iz redova uglednih i bogatih građana. Ako je nekom učinjena nepravda, on je mogao veću Areopaga podneti prijavu, navodeći zakon protiv kojeg mu je učinjena nepravda. Do solonovih reformi, ovo veće je biralo arhonte po svojoj volji.

Drakon - smatra se autorom prvog pisanog atinskog zakona, iako Aristotel misli da u tim zakonima nema ničeg novog što bi bilo vredno pomena. To zakonodavstvo je predstavljalo doradu postojeće pretežno običajne prakse, ali je bilo poznato po surovosti u kažnjavanju prekršioca.  

Solon – 594. p.n.e. stupio na vlast u Atini, kao posrednik i arhont nakon velikog građanskog sukoba. Oslobodio je narod dugova, i zabranio dužničko ropstvo, Utvrdio je ustav i dao nove zakone, prestavši da se služi Drakonovim uredbama, osim one o ubistvu. Odredio je da se arhonti biraju žrebom od kandidata iz svih fila. Aristotel smatra da Solon nije pre svega značajan zato što je ukinuo oligarhiju – jer smatra da to nije učinio – već zato što je formirao sudove od svih građana, napravivši uslove za razvoj demokratije. Usled pritisaka stranaka bogatih da se nekoj od njih prokloni, a ne želeći da postane tiranin, Solon je odlučio da napusti grad. 

Klisten – reorganizovao je ustrojstvo države, ako što je od dotadašnje četiri plemenske file stvorio deset teritorijalnih. Razdelio je zemlju na 30 dema, od kojih je 10 bilo u gradu, 10 u primorju i 10 u unutrašnjosti, a zatim žrebom povezao po tri, kako bi svaka fila imala sve tri vrste dema. Ustav je postao demokratskiji nego pod Solonom.

Perikle – Pod Periklom ustav postaje još demokratičniji nego pod Klistenom, jer je nastavio sa oduzimanjem prava Areopagitima. Odredio je da se sudijama daju plate, prevashodno zbog toga što je bilo bogatih koji su to mogli sebi da priušte. Međutim, to je dovelo do podmićivanja sudija. Za vreme Perikla politička situacija je bila popravljena, ali se posle njegove smrti pogoršala. 

Ostrakizam – zakon o ostrakizmu davao je pravo većini da glasanjem, na jedno određeno vreme, izopšti negok ko bi, uprkos opštim interesima, nastojao da u prvi plan istakne sopstvene interese. Smisao ostrakizma je bio da se spreči pojava novog tiranina: ostrakizmom se ne osuđuje neko već počinjeno delo, već deluje preventivno – sprečava se delo koje bi se tek moglo dogoditi. 

Meteci – Metek je bio doseljenik, koji nije mogao imati građanska prava, ali se mogao baviti trgovinom ako bi gradu plaćao određenu naknadu. Meteci su mogli da imaju pravne zastupnike. Aristotel je, inače, u Atini bio metek. 

---------------------------------

Eklesija – narodni skup preko kojeg je narod vršio vlast, Perikle ga je hvalio.

Heliaja (helileja) – oznaka za narodni sud.

Partenon - hram boginje Atine na Akropolju, sagrađen za vreme Periklove vladavine. 

----------------------------------

Makijaveli

(Nerkez Smailagić, Historija političkih doktrina)

Srednjevekovna političlka misao završila je idejom političkog apsolutizma, a renesansa je – sa svojim cinicima i sanjarima – bila potpuno došla do svesti o demonskom karakteru vlasti. U centru interesovanja od sada su čovek i priroda, a ne božansko. Makijaveli energično pobija fatalizam, afirmiše slobodnu volju, traži otpor sudbini i izražava čvrsti aktivistički stav prema čoveku.

Jedino čovekovo sredstvo da ostvari sebe je politika; kao što ljudska priroda nije demonska, tako ni politika nije zlo, već opredeljenje – za dobro ili zlo, korisno ili časno – i kao takva nije ništa apsolutno. Odatle apsolutni značaj države u Makijavelijevoj političkoj doktrini, koji se izražava kao ideja državnog razloga. Dražva je potpuno svetovna tvorevina, bez vitalnog odnosa prema crkvi, bogu ili nekoj višoj kosmičkoj svrsi; ona je savršeno odvojena kao entitet, a moralno je izolovana zato što nema obaveza ni prema kome izvan same sebe. Država je jedino samoj sebi cilj.

Osnovna Makijavelijeva misao bila je da se obnovom antičke veštine upravljanja državom obnovi i sam pali narod Italije i slaba država, politički slomljena i razjedinjena, uz to pod uticajem crkve i stranih osvajača. Država je volja i delo vladara, koji je svestan zadataka i smisla vlasti. Sredstva, koja on upotrebljava za taj uzvišeni cilj, nisu važna, ako ga rezultat opravdava; jer ono što mora da zanima politiku nije čestitost već efikasnost, nisu ispravna sredstva nego valjanost cilja, a to se može prosuditi samo po rezultatima na konkretnom području političke akcije. Neumoljivi lik vladara objašnjava se samom prirodom i duhom vremena, u kojem je energična svest i akcija potrebnija nego razborita pragmatika: bitna tema vremena nije bila sloboda, nego sigurnost, ili sigurnost kao sloboda. Makijaveli je, suočen sa osobinama ljudi svog doba, zagovarao politiku sile, energične volje i hladnokrvnog cinizma na putu do konačnog cilja. 

Njegov ideal apsolutne suverenosti vladara bio je duhovno čedo onog individualizma koji je slavio čoveka oslobođenog okova i pokrova tradicije, mistike i korporacije. Apsolutizam je prvi oblik u kojem se moderni individualizam politički pojavio. Makijaveli je prvi mislilac novovekovne političke misli ne samo po tome što je afirmisao politiku kao ljudsku stvarnost i što je otkrio njenu suštinu – nasilje, nego i po tome što je prvi, neprikriveno i logički, izveo njen ideal – apsolutnu monarhiju, koja je po svome obliku bila poslednja politička konsekvencija feudalnog društva, a po svome sadržaju prvi prodor političkih zahteva građanske klase. 

-----------------------------------------

- najobičnija posledica promena koje proživljavaju države je prelaz iz reda u nered, da bi se opet uspostavio red. Ljudske stvari ne mogu da se zaustave u jednoj tački: kada dospeju do višeg razvoja, ne mogavši dalje da se uzdižu, one padaju; iz istog razloga, kada dosegnu dno, one mogu samo da se ponovo podižu. 

- postoje osobine koje nam izgledaju kao vrline, ali ako se povedemo za njima, propašćemo; sa druge strane, nešto možemo i zvati porokom, ali to nam može doneti dobrobit. 

TOMAS HOBS

(Levijatan, deo i i II)

O prirodnom stanju ljudi u vezi sa njihovim blagostanjem i njihovom bedom:

Ljudi su od prirode jednaki - Priroda je ljude stvorila jednakim u pogledu telesnih i duhovnih sposobnosti, jer niko nije toliko slab da ne može da ubije najjačeg, bilo mahinacijama ili udruživanjem sa drugima, i svako može imati mudrosti ako odvoji dovoljno vremena i truda. 

Od jednakosti dolazi nepoverenje – Od prve jednakosti sledi jednakost u nadi da ćemo psotići svoje ciljeve; stoga, ako dvoje žele istu stvar, obijica postaju neprijatelji i nastoje jedan drugog da unište ili potčine, očekujući da će i drugi to želeti njima kada jednom postignu svoj cilj.

Od nepoverenja – rat – Da bi se obezbedio od zaziranja drugih, čovek nema drugi izbor nego da prvi udari silom. U prirodi čovekovoj su tri uzroka svađe: takmičenje, podozrivost i slava. Prvi navodi ljude da udaraju na druge dobiti radi, drugi radi bezbednosti, a treći radi sticanja ugleda.

Izvan uređenih država postoji uvek rat svakog protiv svakog – Stanje rata nije samo u borbi, već i u spremnosti na borbu; a ljudi, dok žive bez jedne zajedničke vlasti koja je sposobna da ih drži u strahu, žive u stanju rata.

Nezgode od takvoga rata – U takvom stanju nema mesta nikakvoj radinosti, nema kulture, nema društva. Čovekov život je tada usamljenički, siromašan, opasan i kratak. Dok nema zakona ne zna se šta je zabranjeno, tj. čovek na sve ima pravo. 

U takvom ratu ništa nije nepravo – Gde nema zajedničke vlasti, tu nema prava; gde nema prava tu nema nepravde. To su svojstva koja se vezuju za čoveka u društvu, ne u samoći. 

Strasti koje čoveka navode na mir – Strah od smrti, želja za stvarima koje život čine udobnim, i nada da radinošću može da ih dobije. Razum sugeriše pogodne mirovne klauzule s kojima ljudi mogu da se saglase, a one se drugim rečima nazivaju prirodnim zakonima.

O prvom i drugom prirodnom zakonu i o ugovorima:

Prirodno pravo, koje pisci obično nazivaju jus naturale, jeste sloboda što je svaki čovek ima da se sopstvenim moćima služi onako kako sam želi za održanje sopstvene prirode, tj. sopstvenog života, pa stoga i sloboda da čini sve ono što po svom rasuđivanju i razumu smatra najpogodnijim sredstvom za tu svrhu.

Pod slobodom se razume odsustvo spoljašnjih prepreka, koje čoveka mogu da ograniče u činjenju onog što bi hteo, ali koje ga ne mogu sprečiti da moć koja mu ostaje upotrebi onako kako mu njegovo rasuđivanje i razum nalažu.

Prirodni zakon, lex naturalis, jeste izvestan propis ili izvesno opšte pravilo do koga se razumom došlo, a po kome je zabranjeno čoveku da čini ono čime se uništava život ili se oduzimaju sredstva za održanje života i da propušta ono čime bi, po njegovom mišljenju, život najbolje mogao da se održi. Pravo i zakon, jus i lex, traba razlikovati, zato što se pravo sastoji u slobodi da se što čini ili da se od toga uzdrži, dok zakon naređuje i obavezuje na jedno od toga, tako da se zakon i pravo razlikuju kao što se razlikuju obaveza i sloboda, što u jednoj istoj stvari ne može istovremeno da postoji.

Od prirode, svaki čovek ima pravo na sve – Zbog toga, opšte pravilo razuma, tj. osnovni prirodni zakon, govori da svaki čovek treba da teži za mirom sve dotle dok se nada da će ga postići, a kad ne može da ga dobije, da može tražiti i upotrebiti sva sredstva i sve koristi rata. Prvi deo je osnovni zakon prirode: težiti miru i održavati mir, a drugi deo je najviše prirodno pravo: braniti se svim mogućim sredstvima. 

Iz ovog osnovnog zakona prirodnog, koji naređuje ljudima da teže za mirom, izvodi se drugi zakon: da je čovek spreman, ako su i drugi isto tako spremni, ukoliko to smatra potrebnim za mir i za svoju odbranu, da napusti ovo pravo na sve stvari i da se zadovolji sa onoliko slobode prema drugim ljudima koliko je i on voljan da drugim ljudima protiv sebe prizna. Ljudi su u stanju rata dok nisu spremni da se liše nekih prava, ali dok svi nisu spremni da se liše nekih prava, dotle pojedinac nema nikakvog razloga da sebe ograničava: što tražiš da drugi tebi čine, to i ti čini drugima. 

Napustiti jedno pravo da se nešto čini, znači lišiti se sloboda da drugog ometamo u korišćenju njegovog prava da to isto čini. Jer onaj ko je odstupio od svog prava time nije drugom dao nikakvo pravo koje ovaj već nije imao po  prirodi. PRavo je napušteno ili prostim odricanjem od prava, ili prenošenjem prava na nekog drugog.

Prostim odricanjem, kad se onaj ko pravo napušta ne brine ko će imati koristi od toga odricanja. Prenošenjem, kad je onaj ko pravo napušta imao nameru da korist od toga pripadne određenom licu ili licima. Za onog ko se odrekao svog prava kaže se da je vezan, ili obavezan, da ne ometa drugog u korišćenju tog prava; njegova je dužnost da ne pogazi taj svoj voljni akt. 

Kad čovek svoje pravo prenosi ili se prava odriče, on to čini samo zato što u naknadu dobija kakvo pravo koje se na njega prenosi ili zato što se nada da će time dobiti neko drugo dobro. Pošto čovek sve to radi težeći svom dobru, postoje prava kojih se ne može lišiti, npr. prava da se silom brani ako ga silom napadaju da bi ga ubili; isto važi i za ranjavanje, okove ili drugo lišenje slobode. 

Uzajamno prenošenje prava jeste ono što ljudi nazivaju ugovorom. Ako se stvar predaje istovremeno sa prenošenjem prava, onda je to ugovor; ako se prvo predaje stvar a od drugog kasnije očekuje nešto za uzvrat, onda je to sporazum; ako se obe strane dogovore da če činidbe ispuniti kasnije, radi se o obećanjima; kada nema uzajamnog prenošenja prava, onda je to poklon.

Ostali prirodni zakoni – 3) pravda, postoji samo kada ima sporazuma, i svodi se na poštovanje sporazuma; a pravedno je i dati čoveku ono što je njegovo: stoga i pretnja kaznom usled neizvršenja sporazuma, i garancija svojine, može postojati samo tamo gde ima sile, tj. države; 4) blagodarnost, 5) uzajamno prilagođavanje ili popuštanje, 6) spremnost za praštanje, 7) da ljudi, sveteći se, samo poštuju buduće dobro, 8) protiv prezira, 9) protiv oholosti, 10) protiv nadmenosti, 11) pravičnost, 12) ravnopavno korišćenje zajedničkih stvari, 13) o određivanju učešća putem kocke, 14) o primogenituri i prvom zauzeću, 15) o posrednicima, 16) o podvrgavanju arbitraži, 17) niko nije sudija u sopstvenoj stvari, 18) ne može biti sudija nijedan čovek koji u sebi nosi neki prirodni uzrok pristrasnosti, 19) o svedocima. Rezime svih zakona: ne čini drugome šta ne želiš da tebi bude učinjeno. Prirodni zakoni su večiti i nepromenjivi, i poznavanje tih zakona predstavlja istinsku moralnu filozofiju.

O uzrocima, postanku i definiciji države:

Cilj države: naročita sigurnost, koja se ne može imati po prirodnom zakonu, niti se može dobiti udruživanjem malog broja ljudi ili porodica, niti od velikog mnoštva, ako ovim ne upravlja samo jedno rasuđivanje, i to stalno. 

Rađanje države – Jedini način da se uspostavi takva zajednička vlast koja može biti sposobna da ljude brani od zavojevača spolja i od povreda koje jedni drugima nanose i da ih obezbedi tako da svojom marljivošću i plodovima zemlje mogu da se ishrane i da zadovoljno žive jeste da sve svoje moći i svu svoju snagu povere jednom čoveku ili jednom skupu ljudi koji će moći sve njihove volje putem većine glasova da svede na jednu volju. Kada mnoštvo prenese svoja prava na jednu ličnost, onda ono postaje jedna ličnost, postaje država. Država može da se definiše kao jedna ličnost, čije radnje izvesno veliko mnoštvo ljudi, na osnovu uzajamnog sporazuma, prima kao autor, i to svi pojedinci od kojih je mnoštvo sastavljeno, a sa ciljem da jedinstvena ličnost može da koristi snagu i sredstva svih onako kako to smatra pogodnim za njihov mir i zajedničku odbranu. Nosilac te ličnost je suveren, i njemu pripada suverena vlast, a svi ostali su njegovi podanici.  

O pravima suverena kao ustanove: 

Is ovakvog ustanovljenja države izvode se sva prava i ovlašćenja za suverena: 

1) podanici ne mogu da promene oblik vladavine, 

2) suverena vlast ne može da se izgubi, 

3) niko ne može, a da ne učini nepravdu, protestovati protiv ustanovljenja suverena koje je proglasila većina, 

4) podanik ne može pravedno da se tuži zbog suverenovih radnji, 

5) ma šta suveren učinio, ne može biti kažnjen od strane svojih podanika, 

6) suveren odlučuje šta je potrebno za mir i odbranu njegovih podanika, i odlučuje koja su učenja pogodna da se podanici njima uče,

7) pravo postavljanja pravnih pravila, po kojima će svaki znati šta je njegovo, tako da nijedan drugi podanik ne može to da mu oduzme a da ne učini nepravdu,

8) njemu pripada i vršenje pravosuđa i rešavanje sporova,

9) i vođenje rata i zaključivanje mira kako on za najbolje smatra,

10) i da bira sve savetnike i ministre kako u miru tako i u ratu,

11) i da nagrađuje i kažnjava, i to (ukoliko neki raniji zakon nije odredio meru) po svom nahođenju, 

12) i za počasti.

To su prava što čine suštinu suverenosti, ona su nedeljiva i ne mogu se nikakvim načinom napustiti, a da se time direktno ne napusti suverena vlast. Moć i čast podanika iščezavaju u prisustvu suverene vlasti. Od suverene vlasti je manje zla no od odsustva svake vlasti, a zlo dolazi najvećim delom otuda što se nerado potčinjava manjem. 

Samo su tri različite vrste država: monarhija, aristokratija i demokratija, zavisno od toga ko ima suverenu vlast: jedan, više njih ili svi. 
DŽON LOK: Dve rasprave o vladi, knjiga II

Ljudi su po prirodi u stanju savršene slobode, da određuju svoje radnje i raspolažu svojim posedima i ličnostima kako smatraju da je prikladno u granicama prirodnog zakona, a da ne zavise od volje nekog drugog čoveka. Pošto niko nema više vlasti od drugoga, i pošto su vlast i jurisdikcija uzajamni, to je ovo stanje zapravo stanje jednakosti.

Međutim, ovo stanje slobode nije stanje samovolje, jer iako nekontrolisano raspolaže svojom slobodom, čovek shvata da su svi jednaki i nezavisni, te prema tome ne treba da nanosi zlo tuđem životu, zdravlju, slobodi ili posedu. Takođe, svako je obavezan da očuva sebe, i koliko može – da očuva druge. U ovom prirodnom stanju važi prirodni zakon, ali on ne bi imao efekta ako ne bi bilo tela koje ga sporovdi – a s obzirom da su svi jednaki – u prirodnom stanju svi sprovode prirodni zakon i imaju pravo da kažnjavaju onog ko nanosi zlo drugima. Kažnjavanje čovek preduzima kao odštetu i obuzdavanje drugog koji je prekršio prirodni zakon, i jedino je tada opravdano izdići se iznad vlasti drugog. Svaki čovek ima pravo da kažnjava krivca upravo zato što se krivac odriče zakona uma čineći zlo.

Lok razlikuje kažnjavanje radi obuzdavanja, i otplaćivanje odštete (u bilo kom vidu), i oboje čine deo zekonitosti; vladar može pomilovati krivca u smislu neizvršenja kažnjavanja, ali oštećeni mora biti zadovoljen, i samo oštećeni može sa te strane dati oprost. Isto tako, ko ubije čoveka, čini zlo celom čovečanstvu, i svako ima pravo da ga ubije. Za manje zločine, ljudi određuju manje kazne.

Lok je svestan prigovora da pojedinci mogu svoje prirodno pravo koristiti preterano, svetiti se i biti pristrasni, pa prihvata građansku vladu, kao rešenje tog problema. On poziva kritičare prirodnog stanja da opravdaju apsolutnu vlast jednog čoveka – jer ona nije ništa bolja od apsolutne slobode čoveka u prirodnom stanju. Čak je bolje u prirodnom stanju – jer ljudi ne moraju da se pokore nepravičnoj volji pojedinaca, a nepravičan odgovara svakom za svoja nedela. 

Ljudi mogu da pitaju gde postoje, i da li su ikad postojali ljudi u takvom prirodnom stanju, i Lok za početak navodi suverene vladare: oni su međusobno u prirodnom stanju. Ljudi su u takvom stanju dok sami ne postanu članovi drugog političkog društva, i to svojom voljom. Rasprava o vladi će to opisati.

Što se stanja rata tiče, ono počinje kad god neko atakuje na moju slobodu, bio on potencijalni ubica ili lopov – ja tada imam pravo da se branim do potpunog uništenja napadača, jer time branim svoju slobodu. Međutim, to kolo borbe može da ide u beskraj, jer u prirodnom stanju ne psotoji konačni sudija, osim Boga. U društvenom uređenju, međutim, konačna odluka i sud pada na vladu, te ljudi ulaze u uređenje da bi predupredili opasnosti od stanja rata bez sudije. Tu se Lok slaže sa Hobsom.

-----------------------------

Što se svojine tiče, Lok kaže da je od Boga priroda data svim ljudima, te je i svojina nad njom zajednička, ali da čovek – budući da ima ekskluzivnu svojinu nad svojom ličnošću – ima ekskluzivno pravo na proizvode svog rada, tj. onoga što je uradio od zajedničke prirode sam. Međutim, to neznači da čovek može radom da prisvaja sve što poželi, jer je Bog tako uredio da postoji granica uživanja – sve iznad zadovoljavanja potreba predstavlja preterivanje. 

---------------------------------

Prvo društvo bila je zajednica muškarca i žene, zatim gospodara i sluge; svi zajedno kasnije dolaze do političkog društva. Postoje dve vrste gospodarskih odnosa: u jednom slučaju čovek se dobrovoljno lišava odrećenih prava i sloboda sklapajući ugvor o služenju, tj. nadničenja za gospodara; u drugom slučaju on je potpunom ropstvu i lišen slobode. 

-----------------------------------

Apsolutni vladar se u odnosu na sve ostale nalazi u prirodnom stanju, a građani se udružuju radi stvaranja nekog tela koje je sudija u sporovima, tj. koje rešava sve sukobe, i nije pristrasno. Apsolutni vladar, tako, ne potpada pod to zakonodavstvo, pa je i time deo prirodnog stanja. U građanskom društvu, međutim, svi moraju biti pod vlašću zakona, ni jedan čovek ne sme biti izuzet. 

-------------------------------------

Ljudi se odlučuju svojevoljno na zajednicu, i time se udaljuju od pirrodnog stanja, čineći tu zajednicu jednim političkim telom, koje dakle većinom odlučuje. Ovome Lok pronalazi dva moguća prigovora: 1) nema u istoriji ljudskog društva ljudi nezavisnih i jednakih koji su se potom sastali i zajedno uspostavili vladu, i 2) po pravu tako ne treba činiti, jer su ljudi već rođeni pod vladama, i nisu slobodni da započnu novu vladu.

1) To što ima malo ili nimalo izvora koji govore o ljudima u prirodnom stanju, ne može biti dokaz da takvog stanja nije bilo; inače bismo morali da verujemo da su vojnici nekih starih careva oduvek bili odrasli, jer o njima čujemo tek kao o vojnicima; zatim, čovek se retko seća svog detinjstva, a i istorije se pišu kad već postoje vlade; takođe, Lok se poziva i na podatke o društvima američkih starosedelaca. Vlada je potekla od patrijarhalnog prava glave porodice, tj. vlade jednog čoveka, ali i to se desilo tek sporazumnim pristajanjem slobodnih ljudi. Zato su prvi vladari bili samo sudije i vojskovođe u ratu, nisu imali apsolutnu vlast, tj. bili su poštovani samo zato što su doprinostili dobrobiti svih. 

2) Drugi prigovor, Lok prvo ovako raskrinkava: svuda vidimo da započinju nove vlade, tj. da postoje pojedinci koji su rođeni u pod jednom vlašću, ali jednom sami počinju da zapovedaju. Stoga, ako postoji jedan takav, onda je bar taj jedan sposoban da se smatra slobodnim tj. da negira postojeću vlast i odluči kako će urediti novu. Ako ima jednog, možda ima i više njih, koji zajedno mogu odlučiti da li će se pokoravati ili vladati nekim. Ljudi su slobodni da se odvoje od jedne vlasti i stvore novu, i tako se oduvek i dešavalo. Dete nije rođeno kao podanik nijedne zemlje ili vlade.Čovek prećutno, i najčešće neprimetno, postaje podanik, tako što pristaje na društvene odnose, naročito svojnsko-pravne, one države u kojoj živi. 

Dva osnovna prava koja je čovek imao u pirodnom stanju prelaze na političku zajednicu: prvo, vlast da čini što god smatra prikladnim za očuvanje sebe i ostalih ljudi postaje definisano zakonom; drugo, vlast i pravo kažnjavanja u celini predaje i sudeluje u njenom izvršenju. Pošto je i ušao u političko društvo da bi sačuvao svoju svojinu (svojinu, slobodu i život), zakonodavno telo nikada ne doseže dalje od opšteg dobra. 

----------------------------------

Prvi i osnovni pozitivni zakon svih država je ustanovljavanje zakonodavne vlasti. Zajednica bira i postavlja zakonodavno telo, da bi to telo predstavljalo izraz saglasnosti društva, što je osnova i apsolutno nužno za svaki zakon. Međutim, iako je vrhovna vlast u državi, ipak:

1) Zakonodavna vlast nema aspolutno arbitrarnu vlast nad životima i imovinom drugih ljudi. Ova vlast nema ptravo da uništi, porobi ili hotimično osiromaši podanike, upravo zbog toga što su podanici na nju preneli samo onu vlast koju su i sami imali u prirodnom stanju – a arbitrarnu vlast ni oni nisu imali. Prirodno stanje ne prestaje u državi, već je samo omogućeno njegovo poštovanje. 

2) Zakonodavno telo ne može da za sebe prisvoji vlast upravljanja na osnovu improvizovanih dekreta, već mora da deli pravdu na osnovu važećih zakona i poznatih ovlašćenih sudija. Ljudi odlučuju da vlast predaju u ruke pojedincima zato što pravila postaju objavljeni zakoni, dok je prirodni zakon nepisan. Zato pojedinci nemaju pravo da menjaju te zakone arbitrarno, pošto ih nisu ni stvorili, već moraju da ih čuvaju.

3) Vrhovna vlast ne može da uzme nekom čoveku deo njegove svojine bez njegove saglasnosti. Ljudi predaju vlast pojedincima da bi očuvali svojinu, i ako vlast može da im je uzme, onda oni nemaju zapravo nikakvu sigurnu svojinu. Ipak, pošto vlada zahteva trošak, to podanici mogu da daju, ali samo uz saglasnost – većina mora da da saglasnost za poreze. 

4) Zakonodavno telo ne može da prenese vlast donošenja zakona u neke druge ruke. Pošto je vlast delegirana, onda sam narod može da je da drugima, ali vlast to nema pravo. 

-------------------------------------  

Međutim, iako postoji vrhovna vlast, ona je uvek potčinjena volji naroda. Pošto joj je vlast delegirana, kada narod zaključi da ne postiže željeni cilj, može da izmeni zakonodavno telo. Tako zajednica neprestano zadržava vrhovnu vlast. 

Zakonodavno telo ne mora uvek da postoji, ali njemu podređeno izvršno telo mora uvek. Ako, pak, izvršna vlast silom spreči novo sastajanje ili delovanje zakonodavne vlasti, to znači da izvršna vlast objavljuje rat narodu, i narod ima puno pravo da silom ponovo uspostavi svoje zakonodavstvo. 

------------------------------------

Uzurpacija je vršenje vlasti na koju drugi ima pravo, a tiranija je vršenje vlasti izvan prava, na šta niko ne može imati pravo. Tiranija je upotrebljavanje vlasti za svoje privatne interese, a ne za interes opšteg dobra. Gde god zakon prestaje, počinje tiranija. Ko god prekorači datu mu vlast, prestaje da bude vladar i postaje tiranin. Na svaku nepravednu i nezakonito silu može se odgovoriti silom; čak i ako se kralj izuzme od ovog pravila, ipak ljudi koji izvršavaju nejgova nasilnička naređenja mogu da naiđu na pravedan otpor; ovlašćenje ili naredba nekog vladara, kada ovaj nije nadležan, ništravni su za privatnog čoveka. 

--------------------------------------

Raspad društva i raspad vlade su dve različite stvari. Političko društvo, kao zajednica slobodnih, može da prestane samo osvajanjem od strane drugog društva, tj. nije sposobno da se održi kao jedno telo. Tada, naravno, nestaje i njegova vlada, koja bez njega ne bi moglad a postoji. Vlade se, međutim, raspadaju na razne načine: npr, kada se zakonodavno telo promeni, a ono daje dušu državi i oblik, i to bilo zakonitom odlukom naroda ili arbitrarnom voljom pojedinca-vladara ili nekog drugog tela koje primeni silu; zatim zakonodavno telo se menja i ako mu nije omogućeno da se okupi, ili ako vladar menja izborna pravila. 

Drugi način raspada vlade, tj. zakonodavnog tela, nastaje u pravednom otporu nepravednoj vlasti, tj. vlasti koja krši osnovne principe na kojima je psotavljena, tj. kada postaje arbitrarna i kada ulazi u imovinu podanika. 

Lok primećuje da neki tvrde da je javno mnenje kolebljivo, i da ako mu se dopusti, ono bi bilo u stanju odmah da menja svaku vladu na i najmanji znak neslaganja. Međutim, Lok tvrdi da je upravo suptorno: narod se navikava i teško menja navike u politici, pa čak dugo i trpi, a i nakon promena i revolucija opet ima tendenciju da vrati stare zakone i vladare.

Uostalom, narod s kojim se loše postupa ima razloge za bunu, ali se opet ne dešava da se diže na najmanju nepriliku, već najčešće dugo vremena trpi i nada se boljem, ali tada ima nesumnjivo pravo na pobunu. Pored toga, Lok samtra da upravo ova mogućnost predstavlja najbolju zaštitu protiv pobune: jer su pravi pobunjenici oni koji sprovode silu protivno volji naroda, zloupotrebljavajući ovlašćenja. 

Onaj koji posegne za pravima princa ili naroda i postavi osnovu za obaranje ustava i poretka neke pravedne vlade, taj je kriv za najveći zločin za koji je čovek kadar, pošto treba da odgovara za sva ona zla krvi, pljačke i pustošenja koje razlamanje vlade na delove donosi zemlji. 

Osnovno pitanje za Loka, «ko je sudija», na kraju rešava postavljajući narod za sudiju. Ako postoji problem koji nije rešen zakonom, zajednica je ta koja će suditi. Isto važi u procenjivanju da li je princ ili neko telo države prekršilo saglasnost zajednice: narod će odlučiti kako će reagovati. Ako strane ne žele da prihvate istog sudiju, onda je jedini sudija Bog, a to znači da je u pitanju stanje rata. 

POLITIČKA MISAO PROSVETITELJSKE EPOHE

(Nerkez Smailagić, Historija političkih doktrina)

Makijaveli je naticipirao vlast građanske klase, Ruso ju je radikalizovao; XVIII vek, a posebno Rusoov period, predstavlja neposredno predvečerje francuske revolucije: vladar je silnik, plemstvo je osiono, kler iskvaren, ideje borbene, narod namučen; već je prošlo sto godina od «Slavne revolucije» i njenog konstitucionalnog progresa, koji je Monteskje proglasio savremenim političkim uzorom; teorija prirodnog prava je razvijena u oba svoja pravca, apsolutističkom (Hobs) i demokratskom (Lok); mislioci oko «Enciklopedije» odvažili su se da ponešto zaoštre politička pitanja: u članku «Sloboda» se izjavljuje da «rušenje slobode ruši s njom celokupnu političku organizaciju, meša porok i vrlinu ...», a u članku «Predstavnici» veličale su se prednosti ustava; ovi uobičajeni oratorski istupi protiv despotizma još nisu zagovarali nešto novo u odnosu na ranije liberalne mislioceako «mala država treba da bude republikanska ... zakonodavac će dati vladu jednog jedinog, državama većeg prostranstva», a apsolutna jednakost je prazna priča, koja se može shvatiti samo u «idealnoj» političkoj zajednici; svakako, monarh nema od boga samovoljnu vlast, on je samo narodni mandator, on je dobio od svojih podanika autoritet nad njima; ovaj autoritet je ograničen zakonima prirode i boga; pa ipak je to «neograničena» vlast kojoj se, izgleda, samo zabranjuje da «ugnjetava narod, da tlači razum i pravičnost», tj. između apsolutne monarhije i despotizma sva je razlika u nejasnim «temeljnim zakonima» sličnim onima o kojima su svi ljudi govorili, a koji «Enciklopedija» zasniva na razumu i pravičnosti pre nego na istorijskim primerima; zapravo, ideal «Enciklopedije» bio je ideal prosvećenog despota: «Sretna država, kad će njen kralj biti filozof ili kad će neki filozof biti njen kralj!».

Za duh političke doktrine ovog doba bilo je karakteristično da ona, suočena s preživelim i zastarelim društvom, konstruiše političke sisteme koji ne pretpostavljaju revolucionarnu akciju, nego koji – uznemirujući njegove najdublje osnove – krče puteve njegove reforme. Karakteristični je i to, da je sa Lokom ideja prava zamenila ideju dužnosti, čime se oslobađaju elementi jedne nove civilizacije, koja je zasnovana na racionalizmu, ireligioznosti, smrti natprirodnog, rušenju katolicizma, ofanzivi protiv crkvenih dogmi, dobara i povlastica.

ŽAN ŽAK RUSO: Društveni ugovor

Knjiga prva

«Čovek se rađa slobodan, a posvuda je u okovima». 

Najstarije od svih društava, i jedino prirodno, jeste porodica. Prirodna veza traje dok deci treba briga, a nakon toga mogu živeti samo sporazumno. Ruso navodi autore, između sotalog i Aristotela, koji odnos gospodar-rob smatraju prirodnim, ali smatra da posledicu uzimaju za uzrok kada smatraju da je rob po prirodi rob. Sila ne stvara pravo, svaka je vlast od boga, ali i bolest – zar je onda ipak zabranjeno da pozivamo lekara?

Jedina osnova zakonite vlasti nad ljudima je konvencija. Niko ko sebe daruje besplatno drugome, i postaje rob, nije pri zdravoj pameti. Odreći se svoje slobode znači odreći se svojstva čoveka, svojih prava i dužnosti. Rat, takođe, predstavlja odnos država, a ne pojedinaca, i stoga nije izvor prava. 

Besmisleno je reći: «Sklapam s tobom sporazum koji je sav tebi na teret, a meni na porbitak, i pridržavat ću se njega, dok se meni sviđa, a i ti ćeš se njega pridržavati dok se meni sviđa». 

Usled raznih razloga, prirodno stanje više ne može biti održano, i ljudski rod mora da promeni način života. Pošto jedino što ima jeste njegova sopstvena snaga, pojedinac može samo da se ujedini sa drugima, ali će to doneti ograničavanje nekih njegovih sloboda. Društveni ugovor rešava taj problem pronalaženja udruživanja koje brani zajedničkim snagama osobu, a u kojem se osoba ipak samo sebi pokorava, i ostaje isto tako slobodna kao pre. 

Odredbe tog sporazuma nisu formalno iskazane, ali ih svako priznaje i prihvata. Ta odredba se svodi na jedno: potpuno otuđenje svakog člana društva sa svim svojim pravima u celokupnu zajednicu. Jer samo ako se svako potpuno daje, jednaki su uslovi za sve. Ko se daje svima, ne daje se nikom, jer je i sve dobio natrag od svih. Konačno, svako od nas ujedinjuje svoju posebnost i moć pod vrhovnom upravom opšte volje, i primamo u društvu svakog člana kao neodvojivi deo celine. 

Skup ovih pojedinaca u društvenom ugovoru čini jedno telo, zajedničko ja, i stoga ono zadobija svoj život i svoju volju. Ta javna osoba se nekad zvala grad, a sada republika, ili političko telo. Članovi tog tela nazivaju se država kada je pasivna, a suveren kada je aktivna, tj. kada donosi zakone. Udruženi se zajednički zovu narod, kao učesnici vlasti su građani, a podanici su kada su podređeni državnim zakonima. 

Kao pojedinci, svi su u dvostrukom odnosu prema zajednici: i kao podanici i kao suvereni. Međutim, zajednica je suveren, te svaki zakon koji donese može opzvati. Ona je u odnosu na druge zajednice u položaju pojedinca, tj. u prirodnom stanju. 

U tom telu, povreda jednog je povreda svih, i obrnuto. Pojedinac, međutim, može sebe smatrati odvojenim, tj. može imati volju posebnu i odvojenu od opšte, ali će tada ovo telo smatrati apstrakcijom, i imaće samo prava građanina, a ne pravog podanika, koji je deo i diše sa celinom. 

Prelaz od prirodnog stanja u društvo stvorio je promenu u čoveku – umesto instinkta rodila se pravednost, i delatnosti su dobile moralnost. Do tada je čovek pazio samo na sebe, a sada deluje po drugim načelima i pita svoj razum pre nego što se okrene sklonostima. Društvenim ugovorom čovek razvija svoje sposobnosti i osećaje, udaljuje se od osobina životinje, ali problem je što aktuelnim društvom ne upravlja društveni ugovor, pa je čovek još niže nego što je bio u prirodnom stanju. 

Druga knjiga

Opšta volja može da upravlja snage države samo prema cilju zbog kojeg je ustanovljena, a to je opšte dobro. Suveren, kao zajednica, može biti predstavljen samo samim sobom. Političko telo biva uništeno kada se postavi pojedinac kao suveren, jer pojedinačna volja ne može biti jednaka opštoj, a ova jedino teži opštem dobru. Kad se postavi gospodar, narod više nije narod. Suverenost je, dakle, neotuđiva. Suverenost je i nedeljiva. Ona je ili opšta ili pojedinačna, a ako je opšta samo je onda suverena. 

Opšta volja je uvek ispravna i pravična, uvek teži javnoj koristi. Međutim, narodna volja može da pogreši – iako narod ne može želeti loše za sebe, on ipak može biti loše obavešten, ili podeljen na udruženja, koja stvaraju razlike, i konačno od opšte volje prave pojedinačnu volju udruženja. Samo kada svaki pojedinac izražava slobodno mišljenje, nevezan za druge, odluka će biti uvek ispravna.

Svako je dužan suverenu, jer on predstavlja zakon razuma i prirodni zakon; pojedinci izvršavaju dužnosti koje im se daju zato što shvataju da se radi o koristi za svakog. Suverenost, pošto kao telo poznaje samo celinu, predstavlja pogodbu celine sa svakim svojim članom, i dok su pojedinci podložni takvom sporazumu, oni se pokoravaju samoi svojoj volji. 

Suverena vlast, premda potpuno apsolutna, posvećena, nepovrediva, ne premašuje niti može premašiti granice opštih sporazuma, i svaki čovek može slobodno da raspolaže svim svojim dobrima i slobodom što mu ostavlja sporazum.

Cilj svakog zakona je uvek opšti, jer može da se odnosi samo na ceo narod – ako se odnosi na nešto van države, onda nije opšti, jer država nije podložna drugoj opštoj volji, a ako se odnosi na nešto unutar države, unutar koje nema odvojenih delova, on se može odnositi samo na celo telo, tj. narod. Zakon sjedinjuje sveopštost volje i cilja, i stoga naredba gospodara ne može biti zakon. Odluka pojedinca može biti samo čin dekreta, magistrature, ali ne i čin suvereniteta, on pripada samo opštoj volji. Svaka zakonita vlada je republikanska, tj. zakoni su u takvoj državi opšti, javna stvar. 

Zakonodavac je izuzetan čovek, ali nije suveren: onaj ko stvara zakone nema zakonodavno pravo, jer to pravo pripada samo narodu; pojedinačna volja je skladna opštoj samo ako se takvom pokaže nakon sveopšteg glasanja. 

sloboda i jednakost su sonova svakog zakonodavnog sistema. 

Treća knjiga

U društvenom ugovoru postoji razlika snage i volje: opšta volja mora da ima neku snagu koja će je pokrenuti, i ta snaga je vlada. Ona nije suveren, ona je samo sluga, posredničko telo između podanika i suverena za međusobno sporazumevanje, zadužena za sprovođenje zakona i održavanje slobode. Članovi tog tela nazivaju se kraljevi, magistrati ili upravljači, a svi zajedno čine vladara. Suveren ovom telu može poveriti, ograničiti, preinačiti ili oduzeti vlast kad god mu se svidi. 

Vlada je posebno telo unutar države, i potrebno je postići ravnotežu između snage vlade i suverena. Opšta volja, u vidu pravednog zakona, treba da se poštuje, i to obezbeđuje vlada, ali ako je ona suviše moćna može doći do rađanja despotizma, što je protivno opštoj volji i cilju radi kojeg je ugovor sklopljen. Sa druge strane, ako vlada nije sposobna da sprovodi zakon, pojedinačne volje će moći da nanose štetu zajednici. Uz to, što je narod brojniji, to je već uticaj suverena na pojedinca (jer je opšta volja izraz sve većg broja ljudi u odnosu na pojedinčevu volju), ali isto važi i za vladu: što je više magistrata, to je vlada – kao pojedinačno telo – slabija. Oblici vladavine razlikuju se po broju magistrata u vladi.

1) Ako suveren vladavinu preda većini, tj. ako ima više magistrata od onih koji to nisu, onda se radi o demokratiji.

2) Ako je vlada ograničena na mali broj, onda se radi o aristokratiji.

3) ako svu vladavinu preda u ruke jednog, a svi podržavaju njegovu vlast, onda se radi o monarhiji.

Očigledno, prva dva oblika vladavine su elastični: demokratija ide od vladavine svih do vladavine jedne polovine, a aristokratija od vladavine polovine, do vladavine jednog. Međutim, i kraljeva može biti različit broj, pa vidimo da je oblik vladavine promenljiv i ograničen jedino brojem građana države.

O demokratiji:

Kada bi se pojam najstrože primenio, istinske demokratije nije ni bilo, niti će je biti. Protivno je prirodnom poretku da većina vlada, a da se vlada manjinom. Ne može se zamisliti kako bi narod ostao stalno okupljen da bi se bavio javnim poslovima i lako je videti da zbog toga treba uspostaviti ovlašćenja, a da se ne promeni oblik upravljanja. 

Demokratija zahteva, prvo, vrlo malu državu u kojoj bi se ljudi lako okupili i lako poznavali; drugo, veliku jednostavnost običaja, što sprečava mnoštvo poslova i oštrih rasprava; zatim mnogo jednakosti u položaju i bogatstvu, bez čega ne bi dugo opsatala jednakost u pravima i ugledu; konačno, malo ili nikakvog luksuza, jer on izopačuje i bogate i siromašne, jedne posedovanjem a druge pohlepom. 

Demokratija je najpodložnija građanskim ratovima i unutrašnjim pobunama, jer najsnažnije i najtrajnije teži promeni oblika, traži najviše budnosti i hrabrosti da bi se održala u postojećem. Svaki građanin mora ponavljati sebi: pretpostavljam opasnosti slobode miru ropstva. Kad bi postojao božji narod, on bi sobom vladao demokratski; tako savršena vladavina ne pristaje ljudima.

---------

Kao što pojedinačna volja neprestano deluje protiv opšte, tako i vlada stalno deluje protiv suverevnosti. Vlada ima tendenciju izopačavanja, pre ili kasnije desi se da vladar podredi suverena i uništi osnove društvenog ugovora. Izopačavanje vladavine vodi u raspad države, u anarhiju; raspad demokratije psotaje ohlokratija, vladavina aristokratije oligarhija, a kraljlevine – tiranijom.

Kada se narod okupi u suvereno telo, svaka nadležnost vlade prestaje; zbog toga sve vođe strepe od toga i na sve načine pokušavaju da zaustave okupljanje pravog suverena. Između suverene vlasti i samovolje vlade ponekad se uvede posrednička sila, u vidu zastupnika ili predstavnika. Međutim, predstavnici se pojavljuju samo kada jenjava ljubav prema domovini, kada lični interesi okreću pojedince od interesa zajednice; suverenost ne može biti predstavljana, volja se nikad ne predstavlja. Kada narod bira sebi predstavnike, on više nije slobodan, on više ne postoji. Sve što predstavnici sami odlučuju, ništavno je, jer ne predstavljaju opštu volju; samo ono što odobri ona postaje zakon. 

KANT: Večni mir

Preliminarni članovi večnog mira među državama:

1. Nijedan ugovor ne treba smatrati mirovnim ako je sklopljen tako da prećutno sadrži povod budućeg rata.

2. Nijednu samostalnu državu (bez obzira na to da li je ona velika ili mala) ne može druga država da stekne nasleđem, zamenom, kupovinom niti darivanjem.

3. Stajaće vojske treba da vremenom potpuno nestanu.

4. Država se ne sme zaduživati zbog spoljašnjih državnih razmirica.

5. Nijedna država ne sme se nasilno uplitati u uređenje i upravljanje druge.

6. Nijedna se država u ratu sa drugom ne sme upuštati u takva neprijateljstva koja bi u budućem miru nužno onemogućila međusobno poverenje, a to su: iznajmljivanje plaćenih ubica, trovača, kršenje ugovora, podsticanje na izdaju u državi sa kojom se ratuje.

Članovi 1, 5 i 6 traže hitno izvršenje, dok 2, 3 i 4 mogu da budu odloženi, ali samo zato da se ne bi izvršila prenaglo, već postepeno.

Definitivni članovi večnog mira:

1. Građansko uređenje u svakoj državi treba da bude republikansko. To je ono uređenje koje je zasnovano na principima slobode svih članova jednog društva, načelima zavisnosti svih od zajedničkog zakonodavstva, i jednakosti svih, kao građana. 

(Razlika između oblika vladanja i oblika upravljanja) Republikansko uređenje ne treba brkati sa demokratskim, jer se oblici države razlikuju po nosiocima vlasti i po načinima na koji vladar upravlja. Prvo su oblici vladanja, i postoje tri vrste: vladavina jednog čoveka, nekolicina povezanih, ili svi (autokratija, aristokratija, demokratija, vladarska vlast, plemićka i narodna). Drugo su oblici upravljanja, tiču se načina na koji se država služi svojom punom vlašću zasnovanom na ustavu, i može biti republikanski – kada je izvršna vlast odvojena od zakonodavne, i despotski – gde država samovoljno sprovodi zakone koje je sama dala, tj. gde se vladar služi javnom voljom kao svojom privatnom. Demokratija je despotizam. 

2. Međunarodno pravo treba da se osniva na federalizmu slobodnih država. Osnivanje republika vodi njihovom ujedinjavanju u savez mira, koji teži održavanju mira, zauvek. Kao što se pojedinci odriču bezakonite slobode, tako i države to mogu, i da tako sklope međunarodnu državu. 

3. Pravo građana sveta treba da se ograniči na uslove opšteg hospitaliteta. Ljudi imaju pravo da se posećuju i šetaju planetom, i tu se ne radi o gostoprimstvu, jer neko ne dolazi da bude ukućanin, već dolazi u posetu. 

Garanciju večnog mira daje upravo priroda, koja svojim mehanizmom, uprkos svemu, ljude navodi na slogu. Tzv. tajni član večnog mira predstavlja prećutno očekivanje i podsticanje koje države daju filozofima da bi od njih čule kako se vodi rat i kako se stvara mir. 

O nesaglasnosti između morala i politike u pogledu večnog mira: 

Moral je praksa u objektivnom značenju, skup bezuslovno zapovednih zakona koji govore kako treba da postupamo, a to znači da je besmisleno reći da ne možemo. Međutim, ako je politika izvršna pravna nauka, a moral teorijska nauka, onda ne može biti spora između politike i morala. Problem je što praksa često navodi na zaključak da moral spada u oblasti ideala. 

Kant može da zamisli moralnog političara, koji bira principe politike tako da oni mogu postojati uporedo s moralom, ali ne i političkog moralistu, koji kuje moral onako kako je korisno za državnika. 

Prava državna mudrost (moralnog političara) smatraće u sadašnjem stanju stvari svojom dužnošću da sporvodi reforme u duhu ideala javnog prava, dakle postepeno. Međutim, revolucija iako izbija nezakonitim putem, nekad može dovesti do zakonitijeg uređenja, i tada ne bi trebalo vraćati staro stanje stvari. Moralisti mogu naginjati despotizmu i naglo preduzimati mere, ali ih iskustvo mora postepeno izvesti na bolji put.

Političari koji morališu, međutim, onemogućuju postizanje boljeg, time što ulepšavaju protivpravne državne principe pod izgovorom da je ljudska priroda nesposobna za dobro koje pripisuje ideja uma. Oni se dodvoravaju postojećim vlastima i zakonima, i gledaju da prisvoje neka prava države, okrivljuju druge za svoje greške i zavađuju da bi vladali. 

Kategorički imperativ, kao formalna svirsishodnost, mora imati prvenstvo nad materijalnom. Težite, pre svega, za carstvom praktičkog uma i za njegovom pravdom, pa će vam vaša svrha (blagodet večnog mira) sama od sebe pasti u deo. 
Prema tome, objektivno (u teoriji) uopšte nema sukoba između morala i politike, ali subjektivno – s obzirom na čovekove sebične sklonosti – taj će sukob uvek postojati, i neka postoji; jer na njemu se izoštrava naša vrlina. S ljudskim pravom treba postupati kao sa svetinjom, ma kakve to žrtve stajalo silu koja je na vlasti. Tu se ne može raditi napola i izmišljati neko srednje, pragmatski uslovljeno pravo (nešto između prava i koristi), nego svaka politika treba da prigne kolena nad pravom, ali se zato može nadati da će se, mada lagano, uzdići na stepen na kome će trajno stajati.

Transcendentalni pojam javnog prava:

 Ako apstrahujemo od svake materije javnog prava (u raznim empirički datim odnosima ljudi u državi, ili jedne države prema drugoj), onda ostaje forma publiciteta, koju potencijalno sadrži svakipravni zahtev jer bez nje ne bi bilo pravde. Tu podobnost za publicitet ima svaki pravni zahtev, a pošto je lako prosuditi da li ona u konkretnom slučaju postoji, to pomenuta podobnost može biti kriterijum dat a priori našem umu pomoću kojeg možemo saznati je li izvestan zahtev pogrešan, protivpravan.

Transcendentalna formula javnog prava: Svi postupci koji se dotiču prava drugih ljudi nepravični su ako se njihova maksima ne slaže sa publicitetom. 

U unutrašnjem državnom pravu:

Ako se postavi pitanje: da li buna predstavlja zakonito sredstvo da neki narod zbaci ugnjetačku vlast takozvanog tiranina, ova formula će lako dati odgovor: treba pitati sam narod da li bi se usudio da javno obznani maksimu o eventualnom podizanju bune. Lako je uvideti da bi narod, kada bi pri stvaranju državnog uređenja postavio uslov da u izvesnim slučajevima sme upotrebiti silu prema vrhovnom poglavaru, time prisvojio zakonsku vlast nad njim. No u tom slučaju vrhovni poglavar ne bi bio ono što jeste, ili, ako bi i jedno i drugo bilo potrebno da bi se osnovala država, onda njeno stvaranje uopšte ne bi bilo mogućno, a to bi se protivilo nameri samog naroda. Nepravičnost pobune očevidna je po tome što binjena maksima onemogućila njenu nameru, ako bi ljudi javno izrazili pristajanje uz nju.Vrhovni poglavar, međutim, ne mora ništa da krije, jer on mora biti sposoban da svakog pojedinca u narodu zaštiti od drugog, tj. mora da poseduje vlast kojoj se ne može odoleti.

U međunarodnom pravu:

a) Ako je država nešto obećala drugoj, može li se ona osloboditi te obaveze ako od toga zavisi njen spas? Da, može: Ako bi država razglasila tu maksimu, nju bi druge države izbegavale, te bi sama osujetila svoju svrhu. To ne može biti maksima.

b) Ako jedna država postane toliko moćna da zabrine susednu silu, može li ta druga preventivno da krene na jaču, pretpostavljajući da ova hoće nju da potlači? Da, može: Ako bi to država razglasila, brže bi navukla zlo na sebe, te bi osujetila sopstvenu nameru.

c) Ako neka mala država svojim položajem onemogućuje opstanak veće, da li ova veća ima pravo da je pokori? Da, ima: Ako bi razglasila tu maskimu, manje države bi se ili ujedinile ili bi ih pokorile druge veće države, što bi osujetilo plan.

Međutim, ne važi obrnut slučaj: ako maksima može da podnese publicitet, da je nužno pravedna, jer onaj ko je sigurno nadmoćan ne mora da krije svoje maksime. Međunarodno pravo je moguće samo pod uslovom da prethodno postoji neko pravno stanje, a to može biti jedino federativno stanje koje ne zadire u slobodu država. Prema tome, saglasnost između politike i morala moguća je jedino u federativnoj zajednici. 

Drugi, pozitivni transcendentalni princip javnog prava: Sve maksime kojima je publicitet potreban (da ne promaše svoju svrhu) slažu se istovremeno i sa pravom i sa politikom. 

Ako one mogu da ostvare svoju svrhu jedino publicitetom, to znači da su saobrazne opštoj svrsi publike (sreći), a pravi zadatak politike i nije ništa drugo do da postigne tu saglasnost. 

TOKVIL 

(K.H. Volkmann-Schluck, Politička filozofija)

Jedino pitanje, oko kojeg se sve okreće, kod Tokvila je pitanje mogućnosti slobode u egalitarnoj demokratiji, što je osnovno pitanje demokratije, bilo da je ona liberalna ili socijalistička. 

Sloboda i jednakost:

Tokvil smatra da su sloboda i jednakost, unutar ideja demokratske revolucije, uzajamno zamenjive, tj. da svaka demokratska revolucija u najizvornijoj intenciji teži identitetu slobode i jednkaosti; ako svim državljanima pripada jednako pravo da učestvuju u vladanju, niko se tada ne bi razlikovao od sugrađana, i bili bi potpuno jednaki, tj. potpuno slobodni.

Međutim, demokratija može i drugačije da se pojavi: u društvenoj sferi može vladati jednakost, a da je nema u političkoj sferi; svako može da živi na način na koji živi drugi, težiti uspehu i sređi i služiti se istim sredstvima, ali nemaju svi jednako pravo da učestvuju u politici. Tada pri društvenoj jednakosti nastaje politička nejednakost. Takođe, u političkoj sferi može vladati potpuna jednakost uz potpuno odsustvo političke slobode: svi su tada izjednačeni, osim jednog – on vlada svima u svoj eime. Takvu samovlast može ostvariti i kolektiv; takođe, mogu se zamisliti i razne mešovite forme, gde se velika jednakost spaja s više ili manje slobodarskim ustanovama, ili pak s državom i društvom koja ne dopušta nimalo slobode.

Demokratija, stoga, predstavlja odnos slobode i jednakosti koji nije nužan, tj. jednog može biti više nego drugog: totalitarne države su ipak demokratske, one počivaju na izopačavanju demokratije, ali to je njoj prirođeno.

Pretpostavimo li da demokratska revolucija teži identifikovanju slobode i jednakosti, uspostavljajući potpunu jednakost, zbog čega se onda u doba demokratije sloboda i jednakost uvek pronovo razilaze, i to tako da slobodi na razne načine preti nestanak?

Kada se jednakost jednom uspostavi, nju je vrlo teško iskoreniti, ima tendenciju opstajanja, dok je sloboda kolebljiva, i potrebno ju je održavati. Blagodeti jednakosti svima su dostupne opažaju, dok je blagodeti slobode najlakše uvideti samo kada ona nestaje. Ovo razdoblje se odlikuje strašću za jednakošću društvenih uslova. 

Pretnje slobodi u demokratiji:

Demokratiji prete dve opasnosti: jedna je ukidanje demokratskih institucija i uspostavljanje diktature, i ta opasnost je očigledna. Druga opasnost je skrivena i stoga mnogo opasnija: skriveni nadolazak potpuno novog istorijskog lika despotizma koji se potajno širi pod senkom demokratskih ustanova koje formalno ostaju na snazi.

Tokvil pravi razliku između dve vrste centralizacije (kada se pitanja rešavaju na jednom mestu): centralizacije vlade (u pitanjima koja se tiču cele nacije) i centralizacije uprave (tj. onih pitanja koja se tiču delova nacije, tj. npr. opština ili pokrajna). On smatra da moderna nacija ne može bez centralizovane vlade, ali iz centralizovane uprave proizilazi velika opasnost. Spoj dva centralizma ne mora da se ostvari silom, a on slabi politički smisao građana i odvikava ih od političke volje; on građane izoluje, da bi ih putem navike zahvatio i sputao u opštu masu. Taj nenasilni despotizam ima oblik birokratije. 

Druga opasnost koja napada demokratiju je nova vrsta individualizma; ljudi sepovlače u sebe i počinju da se bave samo sobom, dolaze do samoljublja. Taj individualizam uskraćuje demokratiji saradnju valjanih državljana koji, navikli da se odvajaju od svega, bivaju napokon nesposobni za bilo koje političko delovanje, i pespomoćni su pred događajima pa im se prepuštaju bez otpora. 

Pošto se ljudi okreću sopstvenim interesima bogaćenja i sreće, nemaju vremena ni sklonosti za zajedničke interese, što poveravaju državnoj upravi; neobuzdana težnja uspehu i sklonost materijalnom blagostanju ujedno izazivaju sve većis trah od nesigurnosti, tako da se politički interes svodi još samo na javni mir i sigurnost. Tako građani postaji spremni da javnoj vlasti ustupaju sve više i više prava, samo ako ona može da garantuje sigurnost i red. 

Despotizam, budući da je plašljiv, uvek se oslanjao na izolaciju građana, uvek ih je razdvajao; on ne traži pomoć od njih, njemu je dovoljno da oni ne traže samoupravljanje. On svima građanima «dobre volje» garantuje siguran život «u miru i slobodi», samo ako odustanu od odgovornog ujedinjavanja i učestvovanja u zajedničkim stvarima. Novi despotizam skriva svoje pravo lice iza prividne opasnosti: anarhije. Međutim, od svih opasnosti koje prete modernoj demokratiji anarhija je ona najmanja: moderna država raspolaže policijom, vojskom, formiranjem javnog mnenja putem medija, modernim centralizmom uopšte. Plašeći se bauka anarhije, građani sve više gube slobodu. A naravno da ljudi koji se oslanjaju i pozivaju samo na sigurnost i red ne odobravaju samo, nego i podupiru najbrutalnije akcije vlasti; pogotovo u društvu koje je maksimizaciju profita uzdiglo do aksioma ekonomskog nastojanja.

- Tokvil se sata pita odakle ta težnja za blagostanjem i imetkom, što vodi to obožavanja sigurnsoti. Zaključuje da je težnja za nekim objektom ono što, kada se napokon njega dokopamo, vodi strahu da se on izgubi, kad je napokon dobijen. U feudalizmu, koji je prethodio demokratji, aristokratija nije imala te težnje, jer je njeno bogatstvo već bilo njen način života; isto tako, siromašni nisu imali takve težnje jer se nisu nadali boljem, i njima je njihovo imovisnko stanje bilo način života. Srednji stalež je onaj koji ima nadu, koji je opsednut nastojanjima oko blagostanja kojem nikad ne može da udovolji. Pripadnici srednje kase se najviše boje da će izgubiti ono što imaju, i upravo je ta klasa omogućila diktaturu Napoleonu III. 

- Vladavina javnog mnenja. Usporedi li se pojedinac sa svakim drugim pripadnikom zajednice, on zna i oseća da je svima jednak; uporedi li sebe sa celinom, smesta uviđa svoju beznačajnost i slabost. Stoga se i vladavina javnog mnenja ostvaruje na poseban način, ono ne overava toliko argumentima koliko se neposredno nameće ne ostavljajući prostor za distancu potrebnu radi vlastitog promišljanja. Ono neodoljivim pritiskom na razum pojedinca prodire u samu njegovu ćud i tako zavladava njime iznutra. 

- U demokratiji postoji i manipulacija informacijama, što u feudalizmu nije postojalo, jer je autoritet bio lociran i bilo je moguće zauzeti kritičku distancu; u demokratiji, gde je javno mnenje jedini autoritet, svaka informacija može biti manipulativna, a da se to ne primeti.

Mogućnost slobode u demokratiji:

Održanju slobode i jednakosti ne može pomoći to da se centralne vlasti liše snage i delotvornosti; niti je dovoljno da se naprosto reguliše zloupotreba njihove moći – pitanje je upravo kako se mogu aktivirati one suprotne snage koje prebivaju u demokratiji.

Posredstvom principa regionalne samouprave, ako ona tvori i neku vrstu samovladavine, postiže se dvoje: na jednoj se strani ograničava centralna vlast, a na drugoj građani dele političku vlast i tako jača njihova politička svest da ne slušaju državnu vlast nego da sami budu državom. Samostalna komunalna politika može uroditi time da građani budu neprestano vični slobodi. 

Udruženja (ne samo političke stranke, već svi oblici okupljanja prema interesima i ciljevima), upravo tako što brane svoja zasebna prava i zahteve, učestvuju u spasavanju zajedničkih sloboda. Taj pluralizam ne vodi u anarhiju, već predstavlja životni element slobodarske demokratije. Poreklo demokratije je revolucionarno, i ona mora stalno da se priseća svog porekla. Narod koji od svoje vlade ne traži ništa drugo do održanje reda, već je rob. 

Udruženja, koja čas sarađuju, čas su neutralna, čas u sukobu, takođe suzbijaju individualizam; pojedinac koji se udružuje uviđa da nije nemoćan protiv celine. On uviđa da se njegova nezavisnost i samostalnost spašavaju jedino odgovornim učestvovanjem u zajedničkim stvarima a ne povlačenjem u privatnu sferu s njenim varljivim utiskom slobode. 

- Štampa, takoće, je u najpotpunijem smislu oruđe slobode, jer daje šansu pojedincima koji se smatraju neslobodnim da izraze svoje mišljenje i da ukažu na svoje stanje. Štampa može biti stavljena i u suprotne svrhe, ali protiv toga može da se deluje uspešno. Takođe, slobodi doprinosi i jačanje sudske vlasti, jer ona može da štiti i najslabije i najsitnije. 

Iz samog ustrojstva demokratije proističu i opasnosti po nju i njen spas. Međutim, opasnosti napreduju prirodno, skoro nužno, dok je za suprotni smer potrebno angažovanje, volja i spoznaja opasnosti. 

«Čim, dakle, vidim da se pravo i sposobnost da se sve čini daje ma kojoj vlasti, neka se ona zove narod ili kralj, demokracija ili aristokracija, neka se ona vrši u monarhiji ili republici, kažem: tu je klica tiranije i nastojat ću da odem živjeti pod vladom nekih drugih zakona. 


Ono što najviše prigovaram demokratskom sistemu, takvom kakav se organizirao u Sjedinjenim Državama, nije, kao što to mnogi u Evropi tvrde, njegova slabost, nego, obrnuto, njegova neodoljiva snaga. A ono prema čemu sam najviše odbojan u Americi nije krajnja sloboda koja tu vlada, nego, naprotiv, malo jamstva koje tu postoji protiv tiranije.


Kad jedan čovjek ili partija trpi od nepravde u Sjedinjenim Državama, kome želite da se obrati? Javnom mnenju? Pa ono stvara većinu. Zakonodavnom tijelu? Ono zastupa većinu i slijepo joj se pokorava. Izvršnoj vlasti? Većina je imenuje i ona joj služi kao pasivno oruđe. Javnoj vojsci? Javna vojska nije ništa drugo nego većina pod oružjem. Poroti? Porota – to je većina opskrbljena pravom izricati presude; čak je, u nekim državama, same suce birala većina. Ma kako da je nepravična ili nerazumna mjera koja vas pogađa, morate joj se, dakle, pokoriti. 


Obrunto, pretpostavite zakonodavno tijelo, koje je sastavljeno tako da zastupa većinu, a da nije nužno rob svojih strasti; izvršnu vlast koja ima svoju vlastitu snagu i pravosudnu vlast, koja je neovisna od druge dvije. Vi ćete, ipak, imati demokratski sistem, ali u njemu gotovo uopće neće biti šansi za tiraniju.»

J.S. MIL: Razmatranja o predstavničkoj vladi

Paternalizam i “dobri despot”. Ideja o dobrom despotu, koji poseduje apsolutnu moć, tvrdi da bi bili doneti dobri zakoni, da bi loši bili reformisani, najbolji ljudi bi bili postavljeni na pozicije koje zahtevaju poverenje, pravda bi bila sprovođena, javnost ne bi bila opterećena, itd. Međutim, to bi značilo da despot nije samo dobar vladar, već i sveznajući i svevideći vladar: on bi uvek morao da bude informisan o svakom detalju, o radu svakog činovnika, morao bi 24 sata dnevno da bude posvećen rešavanju problema i sakupljanju informacija, biranju najboljih iz velikog mnoštva itd. To bi, dakle, morao da bude natčovek, čija bi mentalna aktivnost rukovodila poslovima mentalno pasivnih ljudi. Apsolutna sila najboljeg vladara upravo pasivizuje podanike, oni nemaju nikakav udeo u odlučivanju o svojim sudbinama. 

U takvom stanju, oni bi ponekad mogli samo da predlažu – i to samo ako su već na visokim pozicijama u društvu; niko ne bi imao razloga da se posvećuje intelektualnom naporu, kada ništa od toga što je spoznao ne bi mogao da sprovede; određena znanja i umešnosti bila bi na dohvat ruke despotu, ali ne i građanima, tj. znanje bi imali samo državni naučnici, činovnici ili vojska, i to sve zarad očuvanja vladavine najboljeg. Takođe, i moral bi bio doveden u pitanje, jer onaj ko se ništa ne pita o zajednici, ne bi se ni interesovao za njenu dobrobit; jedini patriota bi bio – despot. 

Iako bi vladavina najboljeg značila da se ne bi primenjivalo nasilje nad podanicima, ipak bi podanici bili nezainteresovani za život zajednice, pošto bi se odlučivalo u njihovo ime. Međutim, ako bi despot dopustio određn uticaj naroda na odluke, određeno javno mnenje, savetnike, tj. ako bi se oslanjao na neki ustav, rešio bi mnoga od pomenutih zala, ali bi se stvorila nova: u mnogim slučajevima mišljenje većine bilo bi protiv njegovog, koje se smatra ispravnim; ako bi ustuknuo, on više ne bi bio dobar vladar, ali bi bio poštovalac volje građana. 

Apsolutna vladavina koja ne pita građane, ne doprinosi njihovom razvoju kao ličnosti; ona čak može posvetiti pažnju obrazovanju, ali ako ne želi od njih da napravi mašine, ona će morati da im razvije osećaj za slobodu i kritiku. Jedina opravdana despotska vlada (kao Solon ili Perikle) je ona koje ukida prepreke razvoju slobode građana.

------------------------------

Idealna forma vladavine. Idealna forma vladavine je ona u kojoj se suverenitet bazira na zajednici, kada svi građani imaju udela u sprovođenju tog suvereniteta, i kada su – makar povremeno – i sami pozvani da učestvuju u vladi. Dve najveće prednosti ove vlade su principi: 1) da su prava i interesi osobe najbolje zaštićena ako sama osoba može da ih zastupa, i 2) da je opšti prosperitet utoliko veći ukoliko u njemu učestvuju najraznovrsnije individualne snage.  

Pitanje: koji je tip ličnosti poželjniji za društvo: onaj koji se bori protiv zla, ili onaj koji može da ga trpi? Moralisti preferiraju drugi tip: ona nas čini sigurnim, od njega ne očekujemo zlo. Međutim, aktivni duh je onaj koji razvija inteligenciju, koji vodi napred i koji je praktično uspešan. Pasivni tip je po volji vlade jednog ili malog broja, dok je aktivni po volji vlade mnogih. 

Očigledno je, dakle, da je za državu najbolje da u vladavini učestvuju svi, za dobrobit svih. Međutim, pošto je teško psotići takav nivo učestvovanja u velikim društvima, sledi da je najbolje uređenje – predstavnička demokratija. 

Opasnosti kojima je (svaka, pa I) predstavnička vlada podložna. Prvi problem je jačanje moći onih koji su na vlasti, tj. predstavnika. Međutim, taj problem više pstoji za druga uređenja, jer ograničena moć predstavnika ima smisla za društva koja su dosegla određeni stepen razvoja, kojima nije potrebna brutalna sila za održavanje reda; upravo zbog učešća celog društva u upravljanju zajednicom umanjuje se mogućnost preterane nadmoćnosti predstavnika. 

Drugi problem je nesposobnost vlade da razvije individualne sposobnosti, moral, inteligenciju i aktivnost ljudi. To je, međutim, najveći problem upravo despotske vlasti. Od dve narodne vlade, najbolja će u ovome biti ona koja većem broju daje mogućnost da učestvuje u većem broju aktivnosti, bilo da se radi o svakodnevnim aktivnostima, ili o upravljanju državom. Važno je i širiti slobodu govora i razmene mišljenja. 

Treći problem je eventualna mentalna nevalifikovanost predstavnika za odlučivanje i upravljanje društvom, što je jedan od najčešćih prigovora demokratskim vladama. Međutim, još je gora situacija sa naslednim monarhijama, gde odluke donosi jedna osoba, koja može patiti od mnogih problema; tamo gde administracija vrši najveći deo poslova (ustavna monarhija), zapravo je birokratija ta koja vodi državu, a ne vladar. Aristokratije su hvaljene zbog svoje kompetentnosti, ali one su bile takve samo kada su u vlasti učestvovali oni koji su se i inače bavili javnim funkcijama, npr. u Rimu ili Veneciji; i te su vlade, međutim, pomogle održanju moći države, a ne javnom dobru. Ostaje jedino birokratija, ali ona – težeći rutini i pridržavanju maksima – ne uspeva da postigne više od prosečnosti, i ako igde i ode dalje, to je samo zbog posebnog zalaganja posebnih ličnosti.  

Četvrti problem je mogućnost da predstavničko telo bude pod uticajem interesa koji nisu identični sa interesom opšte dobrobiti cele zajednice. U slučajevima monarhija i aristokratija očigledno je da postoji sukob interesa: vlast teži višim porezima, privilegijama u raspodeli položaja i bogatstva, dok narod teži slobodi i ravnopravnosti. Međutim, ni demokratija nije pošteđena ovih problema: pošto se radi o vladavini volje većine, očigledno je da psotoji sukob interesa i u demokratiji, ako je većina belaca, manjina crnaca; ili ako su većina katolici, a manjina protestanti; većina siromašni, manjina bogati itd.

Tu se, zapravo, radi o dva velika zla: pretpostavljanje ličnih intresa zajedničkim interesima, i pretpostavljanje direktne trenutne koristi indirektnoj kasnijoj. Zbog toga predstavnička demokratija, da bi rešila ovaj veliki problem posebnih interesa, mora imati ustanove koje će težiti istini i pravdi, a ne privatnim interesima vladajuće klase.  

Prava i lažna demokratija – predstavljanje svih i predstavljanje većine. Čak i kada je dopušteno da i manjina ima svoje predstavnike, oni će ipak uvek biti nadglasani, i društvo će generalno biti vođeno interesima većine. Jedini način da se ovaj problem reši je da se obrati pažnja na to da su oni – koji su na nivou društva u manjini – u nekom delu države zapravo u većini; i stoga svačiji glas mora biti uzet u obzir, bez obzira o kolikoj se manjini radi. 

KOSTA ČAVOŠKI: Ustav kao jemstvo slobode

(Prvi deo: Pojam ustava)

Poreklo reči ustav. Izgleda da je reč «ustav» (constitutio) u modernom smislu prvi put upotrebio Ciceron, hvaleći mešoviti oblik vladavine; kasnije, u doba rimskih careva reč constitutio koristila se za označavanje važnijih opštih akata (zakona) koje je donosio imperator. Ovo pomereno značenje reči constitutio potom je u srednjem veku preuzela Rimska crkva za označavanje opštih crkvenih propisa koji su se ticali cele Crkve ili neke veće crkvene oblasti. Tek u XV veku reč se pojavljuje u kontekstu ograničavanja kraljeve vlasti, i postepeno dobija značenje koje ima danas: akt koji uređuje i utemeljuje državni poredak. 

Ustav kao oblik i organizacija političke zajednice: uređivanje države i određivanje nadležnosti najvažnijih državnih organa. Već kod Platona i Aristotela pojavljuje se ideja definisanja oblika i uređenja države, određivanja nadležnosti pojedinih njenih organa i određivanja nekog najvišeg akta, višeg od zakona, koji predstavlja suštinu države. Džon Lok ustav shvata kao prvi i osnovni akt društva, tj. kao prvi i osnovni zakon kojim se uspostavlja zakonodavno telo kao najviša vlast u državi; tu se ustav razlikuje od ostalih zakona. Ako se ustav poistoveti sa pravilima koja određuju oblik države i uređuju i raspodeljuju najvišu vlast, onda se i za apsolutnu monarhiju ili despotsku državu može reći da ima ustav, čime se onemogućuje pravljenje razlike između ustavnih i neustavnih država; ali, sa druge strane, ovim se omogućava razlikovanje države kao takve, od drugih teritorijalnih ili personalnih skupina. Danas je rašireno mišljenje da je legitimni predmet ustava, odnosno ustavnog prava, ne samo struktura i način konstituisanja svih sastavnih delova vrhovne vlasti, već i najopštija pravila koja legitimišu njihovu delatnost.

Ustav kao osnovni zakon. Ustav je temeljni zakon, on tvori samu državnu vlast, ostali zakoni moraju biti u skladu sa ustavom, tj. moraju slediti iz njega. Ovaj moderni smisao ustava kao prvog i najvišeg zakona ustanovili su i razjasnili osnivači Sjedinjenih Država, utvrdivši da u dobro uređenoj državi mora da postoji razlika između zakona koje državna vlast donosi i može da menja, i zakona koji tu vlast tvore, a ova ne može da ih menja. U slučaju sukoba dva zakona, prednost treba dati ustavu, a zatim poništiti niži zakon.

«Ograničavajući ustav» kao pretpostavka ustavnosti. Razlike između ustava i običnog zakona, konstituišuće i konstituisane vlasti, na kojoj počiva moderna ustavnost, nije, međutim, samo sebi svrha već ima za cilj ograničenje svekolike države vlasti zarad očuvanja neprikosnovene sfere slobode. To ograničenje se postiže garantovanjem prava građana, i formiranjem nezavisnog sudstva, koji bi trebalo da štite individualna prava od zloupotrebe kojoj je vlast sklona. 

Ravnoteža između državne moći i ustavnih ograničenja. Da bi vlada mogla da izvršava svoju dužnost, ona ne sme biti slaba, tj. potrebno je uspostaviti ravnotežu između pravno ograničene i pravno neograničene vlasti. Posredi je pronalaženje osetljive i teško dostižne ravnoteže volje i prava, državne moći i ustavnih ograničenja, a to je večni problem svake praktične politike. U svakoj državi, zarad njenog opstanka, mora postojati pored pravno ograničene i pravno neograničena vlast; jedino je pitanje kojem organu treba poveriti neograničeno pravo. SAD, npr. više prava daju predsedniku, kao nosiocu izvršne vlasti, dok Britanija daje parlamentu, zbog loših iskustava sa monarhijom. 

Legitimni ustav slobode. Vrednost ustava je u tome što utvrđuje granice mogućoj samovolji vlasti i zajemčuje slobodu, a time i samu vlast čini legitimnom. Pitanje je samo: kako se dolazi do ustava koji će biti utemeljenje slobode? ČEsto se isticalo da je neophodna saglasnost naroda – ali to nije dovoljan uslov, jer narod može pogrešiti, biti zaveden; potrebno je i umno uviđanje onoga što je primereno, i temeljno promišljanje. To su voluntaristički i prirodnopravni elementi ustava. i pored ovih razlika u poimanju ustava, jedno njegovo razumevanje je ipak izvesno: ustav je jemstvo slobode ili nije ustav.

DŽON ROLS: Teorija pravde

Glava I: Pravda kao nepristrasnost. Društvo je dobro uređeno, ako je ne samo usmereno ka unapređenju dobra svojih članova, nego i kada je delotvorno uređeno javnim shvatanjem pravde. Tj. radi se o društvu u kome 1) svako prihvata i zna da drugi prihvataju ista načela pravde, 2) osnovne društvene ustanove uglavnom zadovoljavaju i uglavnom se zna da zadovoljavaju ova načela. 

Kad je društvena pravda u pitanju, primarni subjekt je sonovna struktura društva, ili preciznije, način na koji glavne društvene ustanove raspodeljuju temeljna prava i dužnosti i određuju podelu koristi iz društvene saradnje. Glavne ustanove su politički poredak i glavna ekonomska i društvena uređenja. Stoga, primeri osnovnih društvenih ustanova su pravna zaštita slobode mišljenja i slobode savesti, konkurentna tržišta, privatna svojina nad sredstvima za proizvodnju i monogamna porodica. 

Osnovna ideja je da principi pravde za osnovnu strukturu društva jesu predmet izvorne saglasnosti. To su principi za koje slobodne i racionalne osobe smatraju da bi unapredili njihove interese ako bi ih prihvatili u nekom početnom položaju jednakosti, kao one koji određuju temeljne uslove njihovog udruživanja. 

Moj cilj je da izradim teoriju pravde koja predstavlja alternativu utilitarističkoj misli uopšte, pa prema tome i svim njenim različitim verzijama. Utilitarizam: osnovna ideja je da je društvo ispravno uređeno i, prema tome, pravedno, kada su nejgove glavne ustanove uređene tako da postižu najveću ravnotežu ukupnog zadovoljstva svih pojedinaca koji mu pripadaju. Princip izbora za udruženje ljudi tumači se kao proširenje principa izbora za jednog čoveka

Utilitarizam je teleološka teorija, dok pravda kao pristrasnost to nije. Pravda kao nepristrasnost: ako se pretpostavi da su osobe u prvobitnom položaju izabrale princip jednake slobode i ograničenja ekonomske i društvene nejednakosti na one koje su u svačijem interesu, ne postoji ni jedan razlog sa se smatra da će pravedne ustanove maksimalizovati dobro. Pitanje postizanja najvećeg čistog bilansa zadovoljstva nikada se ne postavlja u ovoj teoriji; ovde vlada prioritet ispravnog nad dobrim.  

Kod utilitarista, zadovoljenje bilo koje želje ima neku vrednost koja učestvuje u računici, tako da obuhvata npr. i ljude koji uživaju u diskriminisanju drugih. 

Glava II: Principi pravde. Ustanova postoji u određenom vremenu i na određenom mestu kad se radnje koje ona utvrđuje redovno vrše u skladu sa javnim uviđanjem da sistem pravila koja definišu ustanovu treba upražnjavati. Osoba koja dela u okviru ustanove zna šta pravila zahtevaju od nje i od drugih. Idealno, pravila bi trebalo da su postavljena tako da su ljudi vođeni svojim preovlađujućim interesima, a deluju na načine kojima se unapređuju društveno poželjni ciljevi. 

Dva principa pravde: 
1) svaka osoba treba da ima jednako pravo na najširu shemu jednakih osnovnih sloboda, koja je spojiva sa sličnom shemom sloboda za druge;

2) društvene i ekonomske nejednakosti treba da budu uređene tako da je istovremeno: a) razumno očekivati da budu svakome od koristi, i b) da su povezane sa položajima i službama koji su otvoreni za sve. 

Ovi principi se primarno primenjuju na osnovnu strukturu društva, određuju propisivanje prava i dužnosti i uređuju raspodelu društvenih i ekonomskih dobiti. Osnovne slobode su date u obliku liste takvih sloboda; tu su značajne političke slobode i sloboda govora i udruživanja; sloboda savesti i sloboda mišljenja; sloboda ličnosti koja uključuje slobodu od psihološkog pritoska i fizičkog napada i rasparčavanja; pravo na ličnu svojinu i sloboda od samovoljnog hapšenja i hvatanja. Dok raspodela prihoda i bogatstva ne mora biti jednaka, ona mora biti od koristi za svakoga, u isto vreme položaji vlasti i odgovornosti moraju biti dostupni svima. Ovi principi su uređeni u nizu prioriteta, i prvi prethodi drugom. To znači da kršenja osnovnih jednakih sloboda, koje obezbeđuje prvi princip, ne mogu da budu opravdana, ili da one ne mogu da budu nadoknađene većim društvenim i ekonosmkim dobitima. Drugi princip, raspodela bogatstva i prihoda i položaji vlasti i odgovornosti treba da budu u saglasnosti sa obe, s osnovnim slobodama i sa jednakošću mogućnosti. 

Opšte shvatanje pravde: sve društvene vrednosti – sloboda i mogućnosti, prihod i bogatstvo, i društvene osnove samopoštovanja – treba da budu raspodeljene jednako, osim ako je nejednaka raspodela bilo koje, ili svih ovih vrednosti svakome od koristi.

Pareto princip optimalnosti, tj. efikasnosti: neki je oblik efikasan kad god je nemoguće da se on promeni tako da nekim osobama (bar jednoj) bude bolje a da istovremeno drugim (bar jednoj) položaj ne bude pogoršan. Pretpostavlja se da strane u prvobitnom položaju prihvataju ovaj princip radi prosuđivanja efikasnosti ekonomskih i društvenih uređenja. Ipak, princip efikasnosti sam po sebi ne vrši izbor određene raspodele dobara kao efikasne, da bi se izabralo između efikasnih raspodela (kojih ima više, po Pareto principu), nužan je neki drugi princip, npr. princip pravde. Pravda kao nepristrasnost daje principima pravde prioritet u odnosu na efikasnost. 

	«svakome od koristi»

	«jednako otvoreni»
	princip efikasnosti
	princip razlike

	jednakost kao otvorenost napredovanja u zvanjima za darovite
	sistem prirodne slobode
	prirodna aristokratija



	jednakost kao nepristrasna jednakost mogućnosti
	liberalna jednakost
	demokratska jednakost


Društvene i ekonomske nejednakosti treba da se urede tako da su u isto vreme a) od najveće očekivane dobrobiti za one koji su u najmanje povoljnom položaju i b) da su vezane za poslove i položaje koji su otvoreni za sve pod uslovima nepristrasne jednakosti mogućnosti.  

Princip razlike predstavlja sporazum da se raspodela prirodnih talenata, u određenom pogledu, posmatra kao opšta vrednost i udeo u većim društvenim i ekonomskim dobitima, koji je omogućen dopunskom raspodelom. Oni koji su prirodno povlašćeni, bilo ko da su, mogu izvlačiti dobitke iz svoje sretne sudbine samo pod uslovima koji popravljaju situaciju onih koji su bili lošije sreće. 

Što se tiče principa koji se primenjuju na pojedince, tj. principa pravičnosti, on određuje da se od osoba zahteva da učine svoj deo onako kako definišu pravila za ustanove kada su zadovoljena dva uslova: 1) ustanova je pravedna (ili nepristrasna), tj. ona zadovoljava dva principa pravde, i 2) čovek je voljno prihvatio dobrobiti iz uređenja ili je iskoristio prednosti mogućnosti koje se nude da unapredi svoje interese. Onsonva ideja je da, kada se jedan broj osoba uključi u kooperativni poduhvat čiji je cilj uzajamna dobit u skladu sa pravilima, i stoga ograniče svoju slobodu na način koji je nužan da donese korist svima, oni koji su se podvrgli ovim ograničenjima imaju pravo na sličan pristanak od onih koji su imali koristi iz njihovog podvrgavanja. 

Postoje i prirodne dužnosti pojedinaca: da pomognu drugima koji su u nuždi ili velikoj opasnosti, pod uslovom da je moguće da se to uradi, a da sebe ne dovedemo u preterano veliki rizik ili gubitak; dužnost da se drugome ne nanese šteta ili ozleda; dužnost da se ne prouzrokuje nepotrebna patnja. Nasuprot obavezama, osobena karakteristika prirodnih dužnosti je da se one odnose na nas bez obzira na postupke naše volje. ŠTaviše, one nisu nužno povezane sa ustanovama ili društvenom praksom; njihova sadržina, uglavnom, nije određena pravilima ovih uređenja. Sa stanovišta pravde kao pravičnosti fundamentalna prirodna dužnost jeste dužnost pravde. Ova dužnost zahteva od nas da podržavamo postojeće pravedne ustanove koje se odnose na nas i da se ponašamo u skladu sa njima, kao i da ih unapređujemo. 

Glava III: Prvobitni položaj. Izbor se vrši uvek između ponuđenih alternativa; koliko god da ih je, moguće ih je svesti na dve koje su najpoželjnije. Drugo, postoje i okolnosti u kojima se uopšte govori o pravdi. Okolnosti pravde psotoje uvek kada osobe ističu suprotstavljene zahteve za podelu društvenih koristi u uslovima umerene oskudice. Kada ove okolnosti ne bi postojale, ne bi bilo prilike za ispoljavanje vrline pravde. 

U traženju principa, u obzir dolaze principi koji ispunjavaju određene uslove, tj. za koje važe sledeća ograničenja:

1) principi treba da su opšti; tj. mora biti moguće formulisati ih bez korišćenja onoga što bi se intuitivno prepoznalo kao lično ime ili varljivi konačni opis:

2) principi treba da su unuverzalni u primeni; moraju da važe za svakog na osnovu toga što je moralna osoba;

3) uslov javnosti, koji prirodno nastaje iz ugovornog stanovišta; strane pretpostavljaju da biraju principe za javno shvatanje pravde;

4) shvatanje ispravnosti mora uneti poredak među sukobljene zahteve; to proizlazi neposredno iz uloge njegovih principa u usklađivanju konkurentnih zahteva;

5) uslov finaliteta; strane treba da procene sistem principa kao konačni apelacioni sud u praktičnom zaključivanju.

Uzeti zajedno, ovi uslovi shvatanja ispravnosti dolaze na sledeće: shvatanje ispravnosti je skup principa, opštih po formi i univerzalnih po primeni, koji treba javno prihvatiti kao konačni apelacioni sud za uređivanje suprotstavljenih zahteva moralnih osoba. 

Veo neznanja. Ideja prvobitnog položaja služi da se nepristrasna procedura postavi tako da svaki princip oko kojega postoji saglasnost bude pravedan. Cilj je da se upotrebi pojam čiste proceduralne pravde kao osnov za teoriju. Mi na neki način moramo da poništimo dejstvo osobene slučajnosti koje dovodi ljude u zavadu i u iskušenje da eksploatišu društvene i prirodne okolnosti u svoju korist. Da bismo to uspeli, pretpostavimo da su strane smeštene iza vela neznanja. One ne znaju kako će različite alternative delovati na njihov poseban slučaj i obavezne su da vrednuju principe isključivo na osnovu opštih razmatranja. Strane, dakle, ne znaju svoj položaj u društvu, svoj klasni položaj ili društveni status; niti znaju svoju sudbinu u raspodeli prirodnih prednosti i sposobnosti, svoju inteligenciju i snagu i slično. Niti, takođe, iko zna svoje shvatanje dobra, detalje svog racionalnog životnog plana, kao ni posebne osobine svoje psihologije kao što su njegova odbojnost prema riziku ili sklonost ka optimizmu ili pesimizmu. Više od toga – pretpostavimo da strane ne znaju posebne okolnosti svog društva, tj. ne poznaju ekonomsko ili političko stanje društva, niti nivo civilizacije i kulture koje je društvo sposobno da ostvari. Osobe u prvobitnom položaju nemaju ni informacije kojoj generaciji pripadaju. 

Dakle, jedine posebne činjenice koje strane znaju su da je njihovo društvo podvrgnuto okolnostima pravde i svemu što to podrazumeva. Smatra se da one, ipak, poznaju opšte činjenice o ljudskom društvu; razumeju političke prilike i principe ekonomske teorije; one znaju osnov društvene organizacije i zakonitosti ljudske psihologije. Ne postoje ograničenja opštih informacija, tj. opštih zakona i teorija, jer se shvatanja pravde moraju prilagoditi karakteristikama sistema saradnje koji treba da urede, i zato ne postoji razlog da se ove činjenice isključe. 

--------------------

Izgleda razumno reći da je, pod uslovom da je sve ostalo isto, jedno shvatanje pravde poželjnije od drugog kada je zasnovano na naglašeno jednostavnijim opštim činjenicama, i da njegov izbor ne zavisi od detaljnih računica u svetlu beskrajnog nizanja teorijski određenih mogućnosti. Poželjno je da osnove javnog shvatanja pravde budu očigledne svakome kada okolnosti to dozvoljavaju. Ovo razmatranje povlašćuje dva principa pravde više nego kriterijum korisnosti. 

Rezime opisa elemenata početnog stanja:

1. Priroda stanja: nadovezivanje osoba (glave porodica ili genetske linije),

2. Predmet pravde: osnovna struktura društva,

3. Predstavljanje alternativa: kraća (ili duža) lista,

4. Vreme ulaska: bilo koje vreme (u razumnom dobu) za žive osobe,

5. Okolnosti pravde: Hjumovi uslovi umerene oskudice,

6. Formalni uslovi za principe: opštost, univerzalnost, javnost, poredak i finalitet,

7. Znanje i verovanja: veo neznanja,

8. Motivacija strana: uzajamna nezainteresovanost (ograničeni altruizam),

9. Racionalnost: preuzimanje delotvornih sredstava za ciljeve sa jedinstvenim očekivanjima i objektivnim tumačenjem verovatnoće,

10. Uslov saglasnosti: jednoglasnost za večna vremena,

11. Uslov poštovanja: strogo poštovanje,

12. Tačka neslaganja: opšti egoizam.

Kombinacija uzajamne nezainteresovanosti i vela neznanja psotiže gotovo isti cilj kao benevolentnost, jer ova kombinacija uslova prisiljava svaku osobu u prvobitnom položaju da uzme u obzir dobro drugih. U slučaju pravde kao nepristrasnosti, dakle, učinci dobre volje su izazvani pomoću nekoliko uslova koji deluju povezano; osećanje da je ovo shvatanje pravde egoistično je iluzija izazvana posmatranjem samo jednog od elemenata prvobitnog položaja. 

---------------------

Ne postoji način za bilo koga da stekne posebne prednosti za sebe, niti postoje osnovi za pristanak na posebne nepogodnosti. Pošto nije razložno da očekuje više od jednakog udela u raspodeli primarnih društvenih dobara, i pošto nije racionalno da se složi sa manje, razumna stvar je da osoba, kao prvi korak, prihvati principe pravde koji zahtevaju jednaku raspodelu. Prema tome, strane počinju sa principom koji zahteva jednake osnovne slobode za sve, kao i nepristrasnu jednakost mogućnosti i jednaku raspodelu prihoda i moći. 

Međutim, pošto osobe nisu pokrenute zavišću, osnovna struktura treba da dozvoli nejednakosti prihoda i moći toliko dugo koliko one unapređuju svačije stanje, pod uslovom da su u skladu sa jednakim slobodama i nepristrasnim mogućnostima. Uzimajući jednakost kao osnovu poređenja, oni koji dobijaju više moraju to činiti pod uslovima koji su opravdani za one koji dobijaju manje. 

Maksimin pravilo. Maksimin pravilo nam kaže da poređamo alternative po njihovom najgorem mogućem ishodu: mi treba da usvojimo alternativu čiji je najgori iskoh superioran najgorem ishodu drugih alternativa. Izraz «maksimin» znači maximum minimorum, i pravilo usmerava našu pažnju na najgore što se može dogoditi tokom bilo kog predloženog pravca delovanja, i na odlučivanje u svetlu toga. 

Što se tiče pravde kao nepristrasnosti i dva principa, javljaju se tri glavne odlike situacija koje daju uverljivost ovom neobičnom pravilu:

1) Kao prvo, pošto pravilo uzima u obzir verovatnoću sticaja mogućih okolnosti, mora postojati neki razlog za oštro odbijanje procene verovatnoće ovih mogućnosti; u prvonitnom položaju, veo neznanja isključuje mogućnost izračunavanja verovatnoće;

2) Druga odlika koja nagoveštava maksimin pravilo je sledeća: osoba koja vrši izbor ima shvatanje dobra takvo da joj je malo stalo, ako je uopšte, do toga da li može dobiti iznad minimalne plate koju može dobiti, u stvari, bez sumnje sledi maksimin pravilo. Njoj nije vredno truda da rizikuje zbog dalje koristi, posebno kada se može dogoditi da izgubi mnogo onoga što joj je važno i stoga:

3) Odbačene alternative imaju ishode koji se teško mogu prihvatiti. Situacija uključuje opasne rizike.

-------------------------------

Pri izboru principa pravde, osobe prihvataju teret tog izbora: one moraju biti spremne da poštuju izbor i pod uslovom da se ostvare najgore mogućnosti; u ovom pogledu dva principa pravde imaju definitivnu prednost, ne samo da strane štite svoja osnovna prava, nego i obezbeđuju sebe protiv najgorih mogućnosti. Nadalje, javno priznavanje dva principa pruža veću podršku čovekovom samopoštovanju, a ovo sa svoje strane povećava delotvornost društvene kooperacije. Obe posledice su razlozi za saglasnost sa ovim principima. 

LEGALITET

(Enciklopedija političke kulture)

Legalitet u pravno-pozitivističkom i pravno-filozofskom smislu. U užem pravno-pozitivističkom smislu načelo legaliteta se ispoljava u dva oblika: 1) kao zahtev/obaveza da pravni akti manje pravne snage budu u saglasnosti sa pravnim aktima više pravne snage (formalna zakonitost), i 2) kao obaveza organa uprave, sudstva i drugih organa sa javnim ovlašćenjima da rade u skladu sa zakonima i drugim na zakonu zasnovanim opštim pravnim aktima (materijalna zakonitost). U instrumente ostvarivanja zakonistosti spada i princip nullum crimen, nulla poena sine lege, tj. da se kao krivično delo može smatrati samo ono što je unapred zakonom kao takvo određeno i da se može izreći samo kazna koja je zakonom za takvo delo bila predviđena, u vreme kada je delo učinjeno. Nekad se i sam ovaj princip naziva «načelom legalitetta». Radi kontrole zakonitosti ustanovljuje se i dvostepenost ili višestepenost postupka, sa mogućnošću upravnog spora i ustavnog sudstva. 

Princip legalnosti u širem smislu, kako se razmatra u pravnoj i političkoj filozofiji, donekle je sličan kategoriji legitimnosti i zahteva da pravni poredak počiva na određenim humanističkim etičkim vrednostima i političkim principima koje štiti i omogućuje da se ostvare približavajući pravno i «pravedno». to podrazumeva vladavinu prava i zakona umesto ličnosti ili snage. 

Politička volja – pravo – etički principi. Sukob između političke volje (koja, čim je neograničena, prerasta u samovolju), s jedne strane, i prava ili osećanja pravde, jedna je od karakteristika istorije; takođe, i pitanje legitimnosti zakona zasnovanih na ubeđenju i podršci onih na čiju će se zajednicu odnositi i njihove racionalnosti. 

Problem neposlušnosti nepravdenim zakonima. Problem prihvatanja vladavine zakona i poslušnosti nepravednim zakonima najbolje predstavlja primer Sokratove sudbine. Problem legaliteta i legitimiteta donosi i mogućnost da se, s jedne strane, u ime legaliteta jedan sistem brani, a u ime legitimiteta ruši. Pravni pozitivizam, nekritičkiprihvatajući dato stanje, pokušava da zvuči vrednosno neutralno, ali to može biti opravdanje za istorijske zločine. Sistem normi koji pretenduje da se zove pravo ne sme izgubiti vezu sa kategorijom pravde, kojom se mora opravdati. 

LEGITIMITET

(Enciklopedija političke kulture)

Pojam. Legitimitet u najopštijem smislu označava utemeljenje i delanje političke vlasti na principima koji su opšte prihvaćeni u okviru jedne političke zajednice. Princip legitimiteta implicira da pripadnici jedne zajednice ne prihvataju poredak samo iz navike i običaja, individualnog interesa ili straha od represije, već iz uverenja u njegovu valjanost i opravdanost. Legitiman poredak uvek stoji u određenom odnosu sa principima prava i pravičnosti i obuhvata stanje dobro uređenog poretka. Legitimitet, međutim, predstavlja veliki problem u političkoj filozofiji; pitanje o legitimitetu uvek je pitanje uverenja o dostojnosti političkih institucija od strane onih kojima se vlada. 

Politički legitimitet, kako pokazuje politička istorija, nije jedno nepromenjivo stanje političkih odnosa, institucija i svesti. U istoriji političkih borbi naroda i grupa, pojam i poziv na stanje legitimiteta uvek je išlo u paru sa pojmom ilegitimiteta (uzurpacije). U nestabilnim političkim vremenima, pozivanje na legitimitet i nelegitimitet nije nosilo samo elemente istorijske objektivizacije već i poziv političkih aktera, pretendenata i kontrapretendenata na političku vlast, da je sistem koji se proglašava legitimnim ili nelegitimnim «rđav» ili «dobar». Stanjima političkog legitimiteta najbliže je stanje kvazilegitimiteta, i to stanje je najteže identifikovati: npr. tiranije koje se kriju iza slobodarskih institucija. 

Politički prelegitimitet označuje proces uvođenja novog tipa legitimiteta kojim se raniji princip legitimizovanja političke vlasti zamenjuje; pratilac je velikih socijalnih promena i predstavlja najopasniju situaciju u kojoj se politički poredak može naći, jer se tada narod privikava na nove principe vladavine, ubeđujući se u njihovu pravičnost i racionalnost. 

Geneza pojma i teorije. Pojam «legitimitet» izvodi se iz latinskih pojmova «legalis» i «legitimus». Termini «legitimus» i «legalis» u pojmovnom su odnosu sa terminom «lex» (zakon). Pojam «legalis» koristi se da bi označio ono što je zakonom uređeno, u skladu sa zakonom, valjan zakon. U rimskoj retorici se ovaj pojam kasnije zamenjuje pojmom «legitimus»; «lege itimus» podrazumeva ono što je urađeno u skladu sa poretkom i njegovim pravilima. Prve elemente «demokratizacije» pojma legitimiteta nalazimo tek u političkoj teoriji prosvetiteljstva, posebno kod enciklopedista, koja legitimnog vladara shvata kao onog kome je vladavina utemeljena na slobodnom izboru naroda i brizi za opšte dobro. Stanovište da je proceduralni legitimitet kao skup formalizovanih, univerzalnih i apstraktnih procedura i institucija, pomoću kojih se artikulišu principi civilnih i političkih prava, princip građanstva, većinsko načelo, princip pluralizma, političke zajednice kao ukupnost građana, prihvata se u savremenoj političkoj teoriji kao forma minimalne legitimnosti i uslov minimalne demokratije. 

MILORAD STUPAR: Teorije o političkim dužnostima

Politički autoritet. Prilikom definisanja političkog autoriteta najzgodnije je poći od jedne vrednosno-neutralne, sociološke definicije političkog autoriteta. Smatrajući modernu državu najrasprostranjenijim oblikom političkog autoriteta, Maks Veber je definiše kao «ljudsku zajednicu koja (sa uspehom) polaže pravo na monopol u legitimnoj upotrebi fizičke sile u okviru jedne teritorije». Kada se kaže da neko ima političke autoritet nad nekim ili nekima to znači da ta osoba (ili grupa osoba koja tvori jedno političko telo) ima pravo da čini određene stvari kao što su izdavanja naređenja, donošenje odluka, donošenje pravila, donošenje presuda, itd. To pravo politički autoritet ima na osnovu uloge koju ima u okviru jedne hijerarhijski organizovane grupe. U najvećem broju slučajeva, osobe kojima je naređeno da nešto učine, učiniće to a da pritom se razmišljaju i ne važu da li bi neki drugi postupak koji bi istovremeno mogli da učine doneo više dobra, i da li nezgode spojene sa izvršenjem naredbe prevladavaju razloge za postupanje prema izdatoj naredbi. Smisao političkog autoriteta je u tome da njegove odluke i naredbe predstavljaju razloge za postupanje i što se ti razlozi ne mogu olako dovoditi u pitanje. Naravno, iz ovog ne sledi da naređenja političkog autoriteta predstavljaju apsolutne razloge za postupanje; ovu osobinu «neapsolutnosti» naredbi političkog autoriteta treba posebno sitaći jer je ona važna za diskusiju o problemu kompatibilnosti postojanja političkog autoriteta i autonomije ljudi koji žive pod političkim autoritetom i izvršavaju njegove naredbe. Jedan od argumenata na osnovu kojeg se može pokazati da postojanje političkog autoriteta ne isključuje slobodu pojedinca shvaćenu kao autonomiju poziva se upravo na to da su naredbe političkog autoriteta zapravo prima facie dakle, neapsolutni moralni razlozi za postupanje.

Da li je sloboda moguća u zajednici koja ima državu? Liberali smatraju da je sloboda jedna od najviših političkih vrednosti, ali ujedno smatraju da može da se ostvari samo u jednom društvu koje ima politički poredak; međutim, to najčešće sadrži prinudni aparat – državu. Tu nastaje problem pomirenja slobode i države, ili preciznije: autonomije individue i političkog autoriteta. Berlin razlikuje «negativni» i «pozitivni» pojam slobode, tj. «slobodu od nečega» i «slobodu za nešto», smatrajući da neuviđanje ovih razlika vodi najvećem broju sporova oko suštine slobode. Čak iznosi tezu da ne postoji logička veza između dva smisla slobode, tj. da je moguće jednu od tih sloboda uživati, a drugu ne. Mekkalum, sa druge strane, formalno definiše slobodu: «X je slobodan od Y da učini ili bude Z», smatrajući da su tzv. «pozitivna» i «negativna» sloboda samo dve strane iste medalje, tj. da je jedan iskaz prevodiv na drugi, i da u svakom obliku postoje pomenuta tri elementa. Pored svega toga, postoji i problem autentičnosti, tj. paternalizma: retardiranim osobama ili deci naređuje se «za njihovo dobro», ali i odrasle «normalne» osobe mogu donositi pogrešne odluke o svom životu; da li tada neka druga osoba ili politički autoritet ima pravo da se meša? Samoodređenje individue, stoga, za liberale predstavlja jedno od ključnih određenja slobode – osoba mora dati svoj voljni pristanak na nešto, da bi zadržala autentičnost, inače se radi o prinudi. Volf, braneći filozofski anarhizam, tvrdi da je autonomija nepomirljiva sa postojanjem političkog autoriteta; suštinsko određenje državnog autoriteta je da upravlja, dok je vrhovna dužnost čoveka da bude autonoman, tj.da odbije da se njime upravlja. Volf dopušta samo jedan oblik legitimnog državnog autoriteta: direktnu demokratiju, ali budući da je smatra neostvarivom u državi – ostaje pri stavu nepomirljivosti autonomije i političkog autoriteta. Stupar nizom primera pokušava (i ubeđen je da uspeva) da obori Volfovu tezu; navodeći slučajeve u kojima se redovno oslanjamo na nečiji autoritet (Engelsov prigovor, takođe), zatim podsećajući da su državni razlozi neapsolutni, tj. da postoji granica njihove prihvatljivosti i legitimnosti, što znači da ne isključuju autonomiju i moralne procene političkih odluka države. Stupar tvrdi da bi u nekoj demokratskoj i pravednoj državi, u kojoj politički autoritet donosi naredbe na fer način, i u kojoj ljudi imaju realne šanse da ostvare svoje životne ciljeve, autonomija građana bila sačuvana. Međutim, zaključuje, odatle ne sledi i to da su ljudi dužni da poštuju državu.

Utilitarizam. Utilitarizam političku dužnost temelji na onome što se predviđa da će se desiti u buduđnosti, na onome što predviđamo da će proisteći iz delovanja političkih institucija. Radi se o instrumentalnom zakonu: dužni smo da poštujemo političke institucije samo u onoj meri u kojoj one postižu određene ciljeve ili željena stanja stvari. utilitarizam možemo da odredimo kao teoriju koja kaže da uvek treba da postupamo tako da maksimalno uvećamo korisnost; problem nastaje u određenju zadovoljstva/preferencija, jer postoje preferencije koje nanose štetu drugima, tj. sprečavaju ih u postizanju onoga što smatraju korisnim. Stoga, utilitarizam teži maksimumu totalnog zadovoljenja preferencija. Postoje, sa druge strane, dve vrste utilitarizma: utilitarizam postupaka, i utilitarizam pravila. Utilitarizam pravila nalaže da se ima u vidu samo postizanje maksimalne koristi u konkretnom slučaju, tj. realtivizuje dužnosti prema političkim autoritetima, dok utilitarizam pravila naglašava da je poštovanje pravila ono što će doneti najviše koristi. Problem prvog pristupa je negiranje političkih dužnosti, tj. relativizovanje autoriteta, dok utitlitarizam pravila može psotati obožavanje pravila, što je suprotno od ideja utilitarizma – jer postoje situacije u kojima je očigledno da će kršenje pravila doneti veću korist. Tačnije, utilitarizmu pravila upućuju se kritike da se, ako se zaista radi o utilitarizmu, na kraju krajeva svodi na utilitarizam postupaka. Ipak, utilitarizam pravila omogućava predvidivost života u zajednici, mogućnost oslanjanja na druge, kooperativnost itd. iako uvek postoji problem kršenja pravila (usled utilitarnosti). 

Zajednica i politička zajednica. Stupar pod zajdenicom podrazumeva jednu veliku grupu ljudi koji uzajamno deluju na trajan način i nalaze se u odnosu zavnisnosti. Ljudi u ovakvoj grupi obično imaju određeni zajednički cilj odnosno skup vrednosti koji ih povezuje, a uzajamno delovanje individua je najčešće regulisano kolektivnim donošenjem odluka. U ovom smislu, to su poslovne, nacionalne, jezičke zajednice itd. Nacija se u literaturi najčešće definiše kao zajednica ljudi koje određuje zajednička istorija i poreklo, jezik i kultura, zajednička socijalizacija i obrazovanje i u izvesnim slučajevima i zajednička religija. Bitan je i momenat nacionalnog identiteta i prepoznavanja drugih kao članova iste nacije. Nacije su, takođe, aktivne zajednice koje svoje ciljeve i delatnost artikulišu preko određenih političkih institucija na određenoj teritoriji. Politička zajednica se od nacije razlikuje po tome što njen sastavni deo čine i takve strukture i odnosi koji se tiču regulisanja javnih poslova zajednice, s tim što su u te strukture i odnose u velikoj meri uključeni moć, vladavina i autoritet. Takva struktura obično se naziva državom, a ona političkoj zajednici daje svojstvo suverenosti. Postoje karakteristike koje su zajedničke nacionalnim i političkim zajednicama: imaju svoju istoriju i trajnost na određenom području, tradiciju obrazovanja itd. Međutim, nacija i država ne moraju da se podudaraju, iako se najčešće govori o državama-nacijama. 

